Βρυξέλλες, 18.11.2008

COM(2008) 759 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα

(υποβληθείσα από την Επιτροπή)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα

- καταγωγής Λευκορωσίας, Λαΐκής Δημοκρατίας της Κίνας και Ρωσίας κατόπιν διαδικασίας σύμφωνα με το άρθρο 5 του κανονισμού (ΕΚ) αριθ. 384/96,

- καταγωγής Ταϊλάνδης κατόπιν επανεξέτασης ενόψει της λήξης της ισχύος των μέτρων σύμφωνα με το άρθρο 11 παράγραφος 2 του εν λόγω κανονισμού,

- καταγωγής Ουκρανίας κατόπιν επανεξέτασης ενόψει της λήξης της ισχύος των μέτρων σύμφωνα με το άρθρο 11 παράγραφος 2 του εν λόγω κανονισμού και ενδιάμεσης επανεξέτασης σύμφωνα με το άρθρο 11 παράγραφος 3 του εν λόγω κανονισμού,

και για την περάτωση της διαδικασίας όσον αφορά τις εισαγωγές του εν λόγω προϊόντος καταγωγής Βοσνίας-Ερζεγοβίνης και Τουρκίας

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005 («ο βασικός κανονισμός»), στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Βοσνίας-Ερζεγοβίνης, Λαϊκής Δημοκρατίας της Κίνας («ΛΔΚ»), Ρωσίας, Ταϊλάνδης, Τουρκίας και Ουκρανίας. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιώδεις και διαδικαστικές απαιτήσεις που προβλέπει ο βασικός κανονισμός. |

Ισχύουσες διατάξεις στον τομέα που καλύπτει η πρόταση Ο κανονισμός (ΕΚ) αριθ. 1697/2002 του Συμβουλίου, της 23ης Σεπτεμβρίου 2002, για την επιβολή οριστικών δασμών αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Ταϊλάνδης, Τουρκίας και Ουκρανίας. |

Συνοχή με τις άλλες πολιτικές και στόχους της Ένωσης Άνευ αντικειμένου. |

Διαβουλεύσεις με τα ενδιαφερόμενα μέρη και εκτίμηση επιπτώσεων |

Διαβουλεύσεις με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν χρειάσθηκε να χρησιμοποιηθεί εξωτερική εμπειρογνωμοσύνη. |

Εκτίμηση επιπτώσεων Η παρούσα πρόταση προκύπτει από την εκτέλεση του βασικού κανονισμού. Ο βασικός κανονισμός δεν προβλέπει γενική εκτίμηση επιπτώσεων, αλλά περιλαμβάνει πλήρη κατάλογο των όρων που πρέπει να εκτιμηθούν. |

Νομικά στοιχεία της πρότασης |

Συνοπτική παρουσίαση της προτεινόμενης δράσης α) Διεξαγωγή έρευνας αντιντάμπινγκ σύμφωνα με το άρθρο 5 του βασικού κανονισμού για τις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής ΛΔΚ, Ρωσικής Ομοσπονδίας, Βοσνίας-Ερζεγοβίνης και Λευκορωσίας Το 2007 η Defence Committee of the Welded Steel Tube Industry of the European Union υπέβαλε καταγγελία σύμφωνα με το άρθρο 5 του βασικού κανονισμού εξ ονόματος των παραγωγών που αντιπροσώπευαν το μεγαλύτερο μέρος –στην προκειμένη περίπτωση, πάνω από το 50%– της συνολικής κοινοτικής παραγωγής του υπό εξέταση προϊόντος. Η Επιτροπή, αφού αποφάσισε ότι υπήρχαν αρκετές αποδείξεις για την έναρξη έρευνας αντιντάμπινγκ, άρχισε τη διαδικασία στις 26.09.2007[1]. Από την έρευνα προέκυψε η ύπαρξη πρακτικής ντάμπινγκ όσον αφορά το υπό εξέταση προϊόν, η οποία προκάλεσε ζημία στον κοινοτικό κλάδο παραγωγής λόγω των εισαγωγών από τις οικείες χώρες, με εξαίρεση τη Βοσνία-Ερζεγοβίνη. Από την έρευνα προέκυψε επίσης ότι δεν υπήρχε επιτακτικό κοινοτικό συμφέρον κατά της επιβολής οριστικών μέτρων αντιντάμπινγκ. Ως εκ τούτου, προτείνεται η επιβολή οριστικών δασμών αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, ΛΔΚ και Ρωσίας και η περάτωση της διαδικασίας όσον αφορά τις εισαγωγές του εν λόγω προϊόντος καταγωγής Βοσνίας-Ερζεγοβίνης. β) Διενέργεια επανεξετάσεων ενόψει της λήξης της ισχύος των μέτρων αντιντάμπινγκ για τις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Τουρκίας, Ταϊλάνδης και Ουκρανίας και ενδιάμεσης επανεξέτασης όσον αφορά τις εισαγωγές του εν λόγω προϊόντος καταγωγής Τουρκίας Το αίτημα υποβλήθηκε από τη Defence Committee of the Welded Steel Tube Industry of the European Union, εξ ονόματος των παραγωγών που αντιπροσώπευαν το μεγαλύτερο μέρος –στην προκειμένη περίπτωση πάνω από το 50%– της συνολικής κοινοτικής παραγωγής του υπό εξέταση προϊόντος. Η Επιτροπή, αφού αποφάσισε ότι υπήρχαν αρκετές αποδείξεις για την έναρξη των επανεξετάσεων, άρχισε τη διαδικασία στις 26.09.2007[2]. Η έρευνα επιβεβαίωσε την πιθανότητα συνέχισης ή επανάληψης της πρακτικής ντάμπινγκ και της ζημίας και στο παρόν έγγραφο προτείνεται η διατήρηση των μέτρων αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Ταϊλάνδης και Ουκρανίας, με εξαίρεση την Τουρκία. Όσον αφορά την ενδιάμεση επανεξέταση σχετικά με την Τουρκία, η Defence Committee of the Welded Steel Tube Industry of the European Union παρέσχε στοιχεία σύμφωνα με τα οποία, ως προς τις εισαγωγές του υπό εξέταση προϊόντος καταγωγής Τουρκίας, το επίπεδο του μέτρου δεν ήταν πλέον επαρκές ώστε να εξουδετερώνει τη ζημιογόνο πρακτική ντάμπινγκ, η οποία φάνηκε να έχει αυξηθεί σημαντικά. Αναφορικά με την Τουρκία, η ενδιάμεση επανεξέταση κατέληξε στο συμπέρασμα ότι οι δασμοί που καθορίστηκαν με τον προηγούμενο κανονισμό πρέπει να καταργηθούν. γ) Διενέργεια ενδιάμεσης επανεξέτασης των μέτρων αντιντάμπινγκ που ισχύουν για τις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα, η οποία περιορίστηκε στην εξέταση της πρακτικής ντάμπινγκ για τον ουκρανικό όμιλο Interpipe Το αίτημα υποβλήθηκε από τον ουκρανικό όμιλο Interpipe, ο οποίος ισχυρίστηκε ότι η σύγκριση μεταξύ της κανονικής αξίας με βάση το ίδιο κόστος/τις εγχώριες τιμές του και των τιμών του εξαγωγής σε αγορά τρίτης χώρας συγκρίσιμης με την ΕΕ θα είχε ως συνέπεια τη μείωση του ντάμπινγκ σε επίπεδα πολύ χαμηλότερα από εκείνα των ισχυόντων μέτρων. Ως εκ τούτου, η συνέχιση της επιβολής μέτρων στο σημερινό επίπεδο δεν είναι πλέον αναγκαία για την αντιστάθμιση του ντάμπινγκ. Η Επιτροπή, αφού αποφάσισε ότι υπήρχαν αρκετές αποδείξεις για την έναρξη της επανεξέτασης, άρχισε τη διαδικασία στις 24.01.2008[3]. Η επανεξέταση κατέληξε στο συμπέρασμα ότι οι δασμολογικοί συντελεστές που καθορίστηκαν με τον προηγούμενο κανονισμό πρέπει να αναπροσαρμοστούν. Ζητήθηκε η γνώμη των κρατών μελών στο πλαίσιο της επιτροπής αντιντάμπινγκ στις …. 2008. X κράτη μέλη τάχθηκαν υπέρ της προτεινόμενης ενέργειας, X τάχθηκαν κατά, X απείχαν και X δεν αντέδρασαν. Προτείνεται στο Συμβούλιο να εγκρίνει τη συνημμένη πρόταση κανονισμού, η οποία πρέπει να δημοσιευτεί στην Επίσημη Εφημερίδα της Ευρωπαϊκής Ένωσης το αργότερο στις XX. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Κατά συνέπεια, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας, για τον ακόλουθο λόγο ή λόγους: |

Η μορφή της ενέργειας περιγράφεται στο βασικό κανονισμό και δεν αφήνει περιθώριο για τη λήψη απόφασης σε εθνικό επίπεδο. |

Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι αυτά είναι ανάλογα προς το στόχο της πρότασης: άνευ αντικειμένου. |

Επιλογή μέσων |

Προτεινόμενη πράξη: κανονισμός. |

Άλλα μέσα δεν προσφέρονται για τον ακόλουθο λόγο: Ο βασικός κανονισμός δεν προβλέπει τη χρησιμοποίηση άλλων μέσων. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα

- καταγωγής Λευκορωσίας, Λαΐκής Δημοκρατίας της Κίνας και Ρωσίας κατόπιν διαδικασίας σύμφωνα με το άρθρο 5 του κανονισμού (ΕΚ) αριθ. 384/96,

- καταγωγής Ταϊλάνδης κατόπιν επανεξέτασης ενόψει της λήξης της ισχύος των μέτρων σύμφωνα με το άρθρο 11 παράγραφος 2 του εν λόγω κανονισμού,

- καταγωγής Ουκρανίας κατόπιν επανεξέτασης ενόψει της λήξης της ισχύος των μέτρων σύμφωνα με το άρθρο 11 παράγραφος 2 του εν λόγω κανονισμού και ενδιάμεσης επανεξέτασης σύμφωνα με το άρθρο 11 παράγραφος 3 του εν λόγω κανονισμού,

και για την περάτωση της διαδικασίας όσον αφορά τις εισαγωγές του εν λόγω προϊόντος καταγωγής Βοσνίας-Ερζεγοβίνης και Τουρκίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[4] («ο βασικός κανονισμός»), και ιδίως το άρθρο 9 και το άρθρο 11 παράγραφοι 2 και 3,

την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

(1) Το Συμβούλιο, με τον κανονισμό (ΕΚ) αριθ. 1697/2002, επέβαλε οριστικούς δασμούς αντιντάμπινγκ στις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Ταϊλάνδης, Τουρκίας και Ουκρανίας («τα ισχύοντα μέτρα»)[5].

2. Παρούσα έρευνα

2.1. Καταγγελία

(2) Στις 20 Αυγούστου 2007 υποβλήθηκε καταγγελία από τη Defence Committee of the Welded Steel Tube Industry of the European Union («ο καταγγέλλων») εξ ονόματος των παραγωγών που αντιπροσώπευαν το μεγαλύτερο τμήμα –στην προκειμένη περίπτωση πάνω από το 50%– της συνολικής κοινοτικής παραγωγής ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα.

(3) Η καταγγελία περιλάμβανε επαρκή αποδεικτικά στοιχεία για την ύπαρξη, αφενός, πρακτικής ντάμπινγκ όσον αφορά το εν λόγω προϊόν καταγωγής Λευκορωσίας, Βοσνίας-Ερζεγοβίνης, Λαϊκής Δημοκρατίας της Κίνας («ΛΔΚ») και Ρωσίας και, αφετέρου, σημαντικής ζημίας από αυτή την πρακτική, ώστε να δικαιολογείται, κατόπιν διαβουλεύσεων με τη συμβουλευτική επιτροπή, η κίνηση της διαδικασίας.

2.2. Αιτήσεις επανεξέτασης

(4) Στις 25 Ιουνίου 2007 υποβλήθηκε αίτηση επανεξέτασης σύμφωνα με το άρθρο 11 παράγραφοι 2 και 3 του βασικού κανονισμού από τη Defence Committee of the Welded Steel Tube Industry of the European Union («ο καταγγέλλων») εξ ονόματος των παραγωγών που αντιπροσώπευαν το μεγαλύτερο τμήμα –στην προκειμένη περίπτωση πάνω από το 50%– της συνολικής κοινοτικής παραγωγής ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα.

(5) Η αίτηση περιλάμβανε επαρκή αποδεικτικά στοιχεία, αφενός, για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές του εν λόγω προϊόντος καταγωγής Ταϊλάνδης, Τουρκίας και Ουκρανίας και, αφετέρου, για την έναρξη ενδιάμεσης επανεξέτασης που να καλύπτει την πρακτική ντάμπινγκ και τη ζημία, όσον αφορά τις εισαγωγές από την Τουρκία. Η Επιτροπή, αφού ζήτησε τη γνώμη της συμβουλευτικής επιτροπής, κίνησε διαδικασία επανεξέτασης σύμφωνα με το άρθρο 11 παράγραφοι 2 και 3 του βασικού κανονισμού.

(6) Όσον αφορά την Τουρκία, η αίτηση περιλάμβανε επαρκή στοιχεία που αποδείκνυαν ότι οι εισαγωγές του υπό εξέταση προϊόντος παρέμεναν σε πολύ υψηλά επίπεδα, τόσο σε απόλυτες τιμές όσο και ως προς το μερίδιο αγοράς. Στην αίτηση υποστηριζόταν επίσης ότι οι ποσότητες και οι τιμές του υπό εξέταση εισαγόμενου προϊόντος από την εν λόγω χώρα είχαν, μεταξύ άλλων, επηρεάσει αρνητικά το μερίδιο αγοράς και τα επίπεδα τιμών του κοινοτικού κλάδου παραγωγής, με αποτέλεσμα τη σημαντική επιδείνωση των συνολικών επιδόσεων και της οικονομικής κατάστασης του κοινοτικού κλάδου παραγωγής.

(7) Στις 15 Οκτωβρίου 2007 υποβλήθηκε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού από τον ουκρανικό όμιλο εξαγωγικών εταιρειών Interpipe. Η αίτηση περιοριζόταν στην εξέταση της πρακτικής ντάμπινγκ.

2.3. Έναρξη

(8) Στις 26 Σεπτεμβρίου 2007 η Επιτροπή ανήγγειλε, με ανακοίνωση («η ανακοίνωση 1») που δημοσιεύθηκε στην Επίσημη Εφημερίδα της Ευρωπαϊκής Ένωσης[6], την έναρξη διαδικασίας αντιντάμπινγκ σύμφωνα με το άρθρο 5 του βασικού κανονισμού όσον αφορά τις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Βοσνίας-Ερζεγοβίνης, ΛΔΚ και Ρωσίας («η έρευνα αντιντάμπινγκ»).

(9) Την ίδια ημερομηνία, σύμφωνα με το άρθρο 11 παράγραφοι 2 και 3 του βασικού κανονισμού, η Επιτροπή ανήγγειλε, με ανακοίνωση («η ανακοίνωση 2») που δημοσιεύθηκε στην Επίσημη Εφημερίδα της Ευρωπαϊκής Ένωσης [7], την έναρξη επανεξέτασης ενόψει της λήξης της ισχύος των μέτρων που εφαρμόζονται στις εισαγωγές από την Ταϊλάνδη, την Τουρκία και την Ουκρανία («η επανεξέταση ενόψει της λήξης της ισχύος των μέτρων») και ενδιάμεση επανεξέταση όσον αφορά τις εισαγωγές ορισμένων συγκολλητών σωλήνων κάθε είδους από σίδηρο ή μη κραματοποιημένο χάλυβα από την Τουρκία («η ενδιάμεση επανεξέταση για την Τουρκία»).

(10) Στις 24 Ιανουαρίου 2008, σύμφωνα με το άρθρο 11 παράγραφος 3 του βασικού κανονισμού, η Επιτροπή δημοσίευσε στην Επίσημη Εφημερίδα της Ευρωπαϊκής Ένωσης [8] ανακοίνωση («η ανακοίνωση 3») για την έναρξη ενδιάμεσης επανεξέτασης η οποία θα περιορίζεται στην εξέταση της πρακτικής ντάμπινγκ ενός εξαγωγέα συγκολλητών σωλήνων κάθε είδους από σίδηρο ή μη κραματοποιημένο χάλυβα καταγωγής Ουκρανίας, του ομίλου Interpipe («η ενδιάμεση επανεξέταση για την Ουκρανία»).

(11) Οι προαναφερόμενες επανεξετάσεις διεκπεραιώθηκαν από κοινού, αφού είναι προφανώς αλληλοσυνδεδεμένες, ιδίως όσον αφορά τον προσδιορισμό της ζημίας και την πιθανότητα επανάληψης της ζημίας. Για λόγους χρηστής διοίκησης, συνδυάστηκαν σε ενιαίο κανονισμό.

3. Μέρη τα οποία αφορά η διαδικασία

(12) Οι υπηρεσίες της Επιτροπής ενημέρωσαν επίσημα τον καταγγέλλοντα, τους κοινοτικούς παραγωγούς που αναφέρονται στην καταγγελία και στην αίτηση, τους τυχόν άλλους γνωστούς κοινοτικούς παραγωγούς, τους εισαγωγείς, τους εμπόρους, τους γνωστούς παραγωγούς-εξαγωγείς στη Λευκορωσία, τη Βοσνία-Ερζεγοβίνη, τη ΛΔΚ, τη Ρωσία, την Ταϊλάνδη, την Τουρκία και την Ουκρανία, καθώς και τις αρχές των οικείων χωρών.

(13) Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στις ανακοινώσεις σχετικά με την έναρξη της διαδικασίας. Ορισμένοι παραγωγοί-εξαγωγείς και κοινοτικοί παραγωγοί που εκπροσωπούνταν από τον καταγγέλλοντα αξιοποίησαν αυτή την ευκαιρία και πρόβαλαν απαιτήσεις προς εξέταση κατά τη διάρκεια της έρευνας.

3.1. Δειγματοληψία

(14) Δεδομένου του μεγάλου αριθμού παραγωγών-εξαγωγέων όσον αφορά ορισμένες χώρες εξαγωγής, κοινοτικών παραγωγών και εισαγωγέων που συμμετείχαν στις έρευνες, εξετάστηκε η εφαρμογή τεχνικών δειγματοληψίας όπου κρίθηκε σκόπιμο στο πλαίσιο της διαδικασίας αντιντάμπινγκ, της επανεξέτασης ενόψει της λήξης ισχύος των μέτρων και της ενδιάμεσης επανεξέτασης για την Τουρκία, όπως ορίζεται στις παραπάνω αιτιολογικές σκέψεις 8 και 9, σύμφωνα με το άρθρο 17 του βασικού κανονισμού.

(15) Για να μπορέσει η Επιτροπή να αποφασίσει κατά πόσον θα ήταν αναγκαία η δειγματοληψία, και, εάν πράγματι ήταν αναγκαία, να επιλέξει δείγμα, οι παραγωγοί-εξαγωγείς και οι εκπρόσωποί τους που ενεργούν εξ ονόματός τους, οι κοινοτικοί παραγωγοί και οι εισαγωγείς κλήθηκαν να αναγγελθούν και να παράσχουν πληροφορίες, όπως αναφέρεται στις ανακοινώσεις σχετικά με την έναρξη της διαδικασίας.

3.1.1. Δειγματοληψία των κοινοτικών παραγωγών

(16) Δεκαπέντε μέρη, 13 καταγγέλλοντες και 2 παραγωγοί που παρείχαν την υποστήριξή τους απάντησαν στο έντυπο της δειγματοληψίας, και άλλες 2 εταιρείες συνεργάστηκαν συμπληρώνοντας ένα μικρό ερωτηματολόγιο. Το επίπεδο συνεργασίας ανήλθε περίπου στο 95% της κοινοτικής παραγωγής.

(17) Σύμφωνα με το άρθρο 17 του βασικού κανονισμού, το δείγμα επιλέχθηκε, κατόπιν διαβουλεύσεων με τον καταγγέλλοντα, βάσει του μεγαλύτερου αντιπροσωπευτικού όγκου πωλήσεων. Αυτό είχε ως αποτέλεσμα να επιλεγεί δείγμα 9 εταιρειών. Οι εταιρείες που αποτελούν το δείγμα αντιπροσώπευαν το 67% της συνολικής κοινοτικής παραγωγής κατά την περίοδο έρευνας.

3.1.2. Δειγματοληψία των εισαγωγέων

(18) Με βάση τις πληροφορίες που είχε στη διάθεσή της η Επιτροπή, προσεγγίστηκαν περίπου 140 εισαγωγείς. Από αυτούς τους 140 εισαγωγείς, οι 16 δήλωσαν ότι δεν εισήγαγαν συγκολλητούς σωλήνες από τις οικείες χώρες και 3 εταιρείες απάντησαν ότι δεν δραστηριοποιούνταν πλέον στην αγορά του υπό εξέταση προϊόντος. Δεκατρείς μη συνδεδεμένοι εισαγωγείς απάντησαν στο ερωτηματολόγιο, αλλά μόνο δύο έδωσαν πλήρεις απαντήσεις. Οι συνεργασθέντες μη συνδεδεμένοι εισαγωγείς αντιπροσώπευαν λιγότερο από το 5% του συνόλου των οικείων εισαγωγών – ποσοστό που συνιστά πολύ χαμηλό επίπεδο συνεργασίας.

3.1.3. Δειγματοληψία των εξαγωγέων

(19) Όπως αναφέρεται στις ανακοινώσεις σχετικά με την έναρξη της διαδικασίας, το ενδεχόμενο της δειγματοληψίας εξετάστηκε για τους εξαγωγείς/παραγωγούς στη ΛΔΚ, τη Ρωσία, την Τουρκία, την Ουκρανία και την Ταϊλάνδη. Λεπτομερή στοιχεία σχετικά με τη δειγματοληψία ανά οικεία χώρα παρουσιάζονται στην παρακάτω ανάλυση για κάθε χώρα.

4. Επαλήθευση των πληροφοριών που ελήφθησαν

(20) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό της πρακτικής ντάμπινγκ, της επακόλουθης ζημίας και του συμφέροντος της Κοινότητας. Οι πληροφορίες που υποβλήθηκαν από τις ακόλουθες εταιρείες επαληθεύθηκαν επιτόπου:

α) Κοινοτικοί παραγωγοί

- Jäkl Karvina, Τσεχική Δημοκρατία (μέλος του ομίλου ArcelorMittal)

- ArcelorMittal Poland S.A., Πολωνία (μέλος του ομίλου ArcelorMittal)

- Corus Tubes UK, Ηνωμένο Βασίλειο

- Corus Tubes B.V., Κάτω Χώρες

- Laminaciones Arregui S.L., Ισπανία

- Ruukki Sverige AB, Σουηδία

Για τις υπόλοιπες 3 εταιρείες του δείγματος:

- Mittal steel Iasi, Ρουμανία

- Arvedi Tubi Acciaio spa, Ιταλία

- Zelezarny Veseli a.s., Τσεχική Δημοκρατία (στην προκειμένη περίπτωση η μέθοδος επαλήθευσης συνεπαγόταν λεπτομερή ανάλυση και διασταύρωση της απάντησης με βάση τα δικαιολογητικά που προσκομίστηκαν).

β) Μη συνδεδεμένοι εισαγωγείς

- Comercial de Tubos, Ισπανία

- Anastel Ltd., Ηνωμένο Βασίλειο

γ) Παραγωγοί-εξαγωγείς και παραγωγοί στη Λαϊκή Δημοκρατία της Κίνας

- Όμιλος Jinghua Steel Pipe:

- Hengshui Jinghua Steel Pipe Co. Ltd.

- Tangshan Jinghua Steel Pipe Co. Ltd.

- Laiwu Jinghua Steel Pipe Co. Ltd.

- Jilin Jinghua Steel Pipe Co. Ltd.

- Guangzhou Jinghua Steel Pipe Co. Ltd.

- Chengdu Pengzhou Jinghua Steel Pipe Co Ltd.

- Όμιλος Zhejian Kingland:

- Zhejian Kingland Pipeline and Technologies Co. Ltd.

- Kingland Group Co. Ltd.

- Όμιλος Fubo:

- Shandong Fubo Group Co. Ltd.

- Zibo Fubo Steel Pipes Factory Co. Ltd.

- Weifang East Steel Pipe Co. Ltd,

- Όμιλος Huludao:

- Huludao City Steel Pipe Industrial Co. Ltd.

- Huludao Seven-Star Steel Pipe Group Co. Ltd.

- Jiangsu Guoqiang Zinc-plating Industrial Co. Ltd.

δ) Παραγωγοί-εξαγωγείς στη Ρωσία

- Όμιλος TMK [Joint Stock Company Taganrog Metallurgical Works («Tagmet»), Taganrog]

- Όμιλος OMK [Open Joint Stock Company Vyksa Steel Works («VMZ»), Vyksa]

Σε κάθε έναν από τους δύο αυτούς ομίλους επαληθεύθηκε μόνο ο παραγωγός με τον μεγαλύτερο όγκο κοινοτικών εξαγωγών.

Συνδεδεμένοι έμποροι στη Ρωσία

- CJSC Trade House TMK, Μόσχα, Όμιλος TMK

- Closed Joint Stock Company United Metallurgical Company («UMC»), Μόσχα, Όμιλος OMK

- OMK Steel, LLC, Μόσχα, Όμιλος OMK

Συνδεδεμένος εισαγωγέας

- TMK Sinara Handel GmbH, Κολωνία, Γερμανία, Όμιλος TMK

Για να αποφευχθεί οποιαδήποτε καταστρατήγηση στο μέλλον, τα περιθώρια ντάμπινγκ υπολογίστηκαν στη βάση των ομίλων.

ε) Παραγωγός-εξαγωγέας στην Ταϊλάνδη

- Samchai Steel Industries Public Company Ltd., Samutsakorn, Ταϊλάνδη

στ) Παραγωγοί-εξαγωγείς στην Ουκρανία

- OJSC Interpipe Novomoskovsk Pipe Production Plant

- OJSC Interpipe Nizhnedneprovsk Tube Rolling Plant

Συνδεδεμένοι έμποροι/εισαγωγείς εγκατεστημένοι στην Ουκρανία:

- Interpipe Ukraine LLC

Συνδεδεμένοι έμποροι/εισαγωγείς εγκατεστημένοι εκτός Ουκρανίας:

- Interpipe -M LLC.

- Interpipe Europe, S.A.

Για να αποφευχθεί οποιαδήποτε καταστρατήγηση στο μέλλον, τα περιθώρια ντάμπινγκ υπολογίστηκαν στη βάση των ομίλων.

ζ) Παραγωγός-εξαγωγέας στη Βοσνία-Ερζεγοβίνη

- Unis Fabrika cijevi a.d., Derventa

η) Επιχείρηση στη Λευκορωσία

- Mogilev Metallurgical Works Joint Stock Company

Μη συνδεδεμένος εισαγωγέας και ιδιοκτήτης εξαγωγών:

- FB Stahlhandel GmbH

θ) Παραγωγοί-εξαγωγείς στην Τουρκία

- Cayirova Boru Sanayi ve Ticaret AŞ[9]

- Yücel Boru ve Profil Endüstrisi AȘ

- Noksel Çelik Boru Sanayi AŞ, Άγκυρα

- Erbosan Erciyas Boru Sanayii ve Ticaret AŞ, Kayseri

- Borusan Mannesmann Boru Sanayi ve Ticaret AŞ, Κωνσταντινούπολη

- Toscelik Profil ve Sac Endustrisi AS, Iskenderun.

Για να αποφευχθεί οποιαδήποτε καταστρατήγηση στο μέλλον, τα περιθώρια ντάμπινγκ υπολογίστηκαν στη βάση των ομίλων.

5. Περίοδος έρευνας

(21) Η έρευνα για την πρακτική ντάμπινγκ και τη ζημία που διενεργήθηκε στο πλαίσιο της έρευνας αντιντάμπινγκ κάλυψε την περίοδο από την 1η Ιουλίου 2006 έως τις 30 Ιουνίου 2007 («περίοδος έρευνας» ή «ΠΕ»). Η εξέταση των τάσεων, στο πλαίσιο της ανάλυσης της ζημίας, κάλυψε την περίοδο από την 1η Ιανουαρίου 2004 έως το τέλος της ΠΕ («υπό εξέταση περίοδος»). Η ίδια ΠΕ χρησιμοποιήθηκε για την ενδιάμεση επανεξέταση για την Τουρκία και για την επανεξέταση ενόψει της λήξης της ισχύος των μέτρων, η οποία είχε επίσης την ίδια υπό εξέταση περίοδο.

(22) Η περίοδος έρευνας για την ενδιάμεση επανεξέταση για την Ουκρανία κάλυπτε ολόκληρο το ημερολογιακό έτος 2007 («περίοδος έρευνας Interpipe» ή «ΠΕ Interpipe»).

6. Αποκάλυψη

(23) Όλα τα μέρη ενημερώθηκαν για τα ουσιώδη πραγματικά περιστατικά και τις εκτιμήσεις, βάσει των οποίων επρόκειτο να προταθούν:

- η επιβολή οριστικών δασμών αντιντάμπινγκ στις εισαγωγές από ορισμένες χώρες

- η περάτωση της διαδικασίας όσον αφορά τις εισαγωγές από τη Βοσνία-Ερζεγοβίνη και την Τουρκία.

(24) Σύμφωνα με τις διατάξεις του βασικού κανονισμού, δόθηκε στα μέρη προθεσμία εντός της οποίας είχαν τη δυνατότητα να υποβάλουν τις παρατηρήσεις τους μετά την αποκάλυψη των σχετικών πληροφοριών.

(25) Εξετάστηκαν οι προφορικές και οι γραπτές παρατηρήσεις που υποβλήθηκαν από τα μέρη και, όπου κρίθηκε σκόπιμο, τα οριστικά συμπεράσματα τροποποιήθηκαν ανάλογα.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

7. Υπό εξέταση προϊόν

(26) Το υπό εξέταση προϊόν είναι συγκολλητοί σωλήνες κάθε είδους, από σίδηρο ή μη κραματοποιημένο χάλυβα, κυκλικής διατομής, με εξωτερική διάμετρο που δεν υπερβαίνει τα 168,3 mm, με εξαίρεση τους σωλήνες κάθε είδους των τύπων που χρησιμοποιούνται για τους αγωγούς πετρελαίου ή αερίου, τους σωλήνες κάθε είδους για την κάλυψη των τοιχωμάτων των φρεάτων ή για άντληση, των τύπων που χρησιμοποιούνται για την εξαγωγή πετρελαίου ή φυσικού αερίου, τους σωλήνες ακριβείας και τους σωλήνες κάθε είδους που έχουν τοποθετημένα σε αυτούς εξαρτήματα για τη μεταφορά αερίων ή υγρών, που προορίζονται για πολιτικά αεροσκάφη, καταγωγής Λευκορωσίας, Βοσνίας-Ερζεγοβίνης, Λαϊκής Δημοκρατίας της Κίνας, Ρωσίας, Ταϊλάνδης, Τουρκίας και Ουκρανίας. Κανονικά υπάγεται στους κωδικούς ΣΟ ex 7306 30 41, ex 7306 30 49, ex 7306 30 72 και ex 7306 30 77.

(27) Οι συγκολλητοί σωλήνες κάθε είδους χρησιμοποιούνται σε ευρύ φάσμα εφαρμογών, μεταξύ άλλων, στη μεταφορά ύδατος, ατμού, φυσικού αερίου, αέρα και άλλων υγρών και αερίων, σε εγκαταστάσεις υδραυλικές, θέρμανσης και εξαερισμού, σε μονάδες κλιματισμού, σε αυτόματα συστήματα καταιονισμού και σε άλλες παρεμφερείς εφαρμογές. Αρκετά συχνά χρησιμοποιούνται επίσης σε δομικές κατασκευές, ως φέροντα στοιχεία, σε περιφράξεις, μέσα προστασίας και σκαλωσιές.

(28) Η κυριότερη πρώτη ύλη του υπό εξέταση προϊόντος είναι οι ρόλοι θερμής έλασης, που διαμορφώνονται σε σωλήνες. Στη συνέχεια, είναι δυνατή η περαιτέρω επεξεργασία των συγκολλητών σωλήνων κάθε είδους με επίστρωση ή επιψευδαργύρωση. Η επιπλέον αυτή επεξεργασία αποσκοπεί στην ενίσχυση της ποιότητας του προϊόντος. Οι σωλήνες διατίθενται κυρίως χωρίς σπείρωμα, αλλά απαντούν και με λοξοτομημένα ή κοχλιοτομημένα άκρα, με ή χωρίς συνδέσμους. Το υπό εξέταση προϊόν παράγεται σε πολλά μεγέθη και σύμφωνα με διάφορα πρότυπα και ταξινομήσεις. Τα προϊόντα αυτά είναι, σε μεγάλο βαθμό, εναλλάξιμα όσον αφορά την τελική χρήση τους και, ως εκ τούτου, υπάρχει μεγάλο ποσοστό αλληλοεπικάλυψης και ανταγωνισμού μεταξύ των διαφόρων τύπων του υπό εξέταση προϊόντος. Συνεπώς, συμπεραίνεται, όπως και σε προηγούμενες έρευνες για το ίδιο προϊόν, ότι όλοι οι τύποι του υπό εξέταση προϊόντος πρέπει να θεωρούνται ενιαίο προϊόν για τους σκοπούς της έρευνας.

(29) Για τους σκοπούς της επανεξέτασης ενόψει της λήξης ισχύος των μέτρων, της ενδιάμεσης επανεξέτασης για την Τουρκία και της ενδιάμεσης επανεξέτασης για την Ουκρανία, το υπό εξέταση προϊόν είναι το ίδιο με εκείνο που καλυπτόταν από την αρχική και την προηγούμενη έρευνα και το οποίο αναφέρεται στην αιτιολογική σκέψη 1.

8. Ομοειδές προϊόν

(30) Το προϊόν που παράγεται στη Λευκορωσία, στη Βοσνία-Ερζεγοβίνη, στη Λαϊκή Δημοκρατία της Κίνας, στη Ρωσία, στην Ταϊλάνδη, στην Τουρκία και στην Ουκρανία και εξάγεται στην Κοινότητα είναι ομοειδές ως προς όλα τα χαρακτηριστικά του με το προϊόν που πωλείται στις εγχώριες αγορές των εν λόγω χωρών, καθώς και με το προϊόν που παράγεται από τους κοινοτικούς παραγωγούς και πωλείται στην κοινοτική αγορά. Το ίδιο ισχύει για το προϊόν που παράγεται και πωλείται προς εξαγωγή στην Κοινότητα σε σύγκριση με το προϊόν που παράγεται και πωλείται στις ΗΠΑ, οι οποίες χρησιμοποιήθηκαν ως τρίτη χώρα με οικονομία της αγοράς για τη Λαϊκή Δημοκρατία της Κίνας και τη Λευκορωσία. Ως εκ τούτου, όλα αυτά τα προϊόντα θεωρήθηκαν ομοειδή κατά την έννοια του άρθρου 1 παράγραφος 4 του βασικού κανονισμού.

Γ. ΝΤΑΜΠΙΝΓΚ

1. ΓΕΝΙΚΗ ΜΕΘΟΔΟΛΟΓΙΑ

(31) Η γενική μεθοδολογία που καθορίζεται παρακάτω εφαρμόστηκε, κατά περίπτωση, σε όλες τις εξαγωγικές επιχειρήσεις. Κατά συνέπεια, η ακόλουθη παρουσίαση των πορισμάτων σχετικά με τις πτυχές του ντάμπινγκ για τις οικείες χώρες περιορίζεται μόνο στα θέματα που αφορούν ειδικά την εκάστοτε χώρα εξαγωγής.

2. ΚΑΝΟΝΙΚΗ ΑΞΙΑ

(32) Σύμφωνα με το άρθρο 2 παράγραφος 2 του βασικού κανονισμού, εξετάσθηκε, κατ’ αρχάς, για κάθε συνεργασθέντα παραγωγό-εξαγωγέα κατά πόσον οι εγχώριες πωλήσεις του συγκολλητών σωλήνων κάθε είδους ήταν αντιπροσωπευτικές, δηλαδή εάν ο συνολικός όγκος αυτών των πωλήσεων αντιπροσώπευε τουλάχιστον το 5% του συνολικού όγκου των εξαγωγικών πωλήσεών του στην Κοινότητα.

(33) Στη συνέχεια, η Επιτροπή εντόπισε τους τύπους των συγκολλητών σωλήνων κάθε είδους που πωλήθηκαν στην εγχώρια αγορά οι οποίοι ήταν πανομοιότυποι ή άμεσα συγκρίσιμοι με τους τύπους που πωλήθηκαν προς εξαγωγή στην Κοινότητα. Όσον αφορά την εξέταση με βάση τον τύπο του προϊόντος, η Επιτροπή θεώρησε άμεσα συγκρίσιμους τους τύπους του προϊόντος που πωλήθηκαν στην εγχώρια αγορά και εκείνους που εξήχθησαν, οι οποίοι ήταν παρόμοιοι όσον αφορά την καταγωγή, το μέγεθος (εξωτερική διάμετρο), το πάχος τοιχώματος, το εξωτερικό φινίρισμα και το τελικό φινίρισμα.

(34) Για κάθε τύπο προϊόντος που πωλήθηκε από τους παραγωγούς-εξαγωγείς στις εγχώριες αγορές τους και που αποδείχθηκε ότι ήταν άμεσα συγκρίσιμος με τον τύπο των συγκολλητών σωλήνων κάθε είδους που πωλήθηκαν προς εξαγωγή στην Κοινότητα, καθορίστηκε κατά πόσον οι εγχώριες πωλήσεις ήταν επαρκώς αντιπροσωπευτικές κατά την έννοια του άρθρου 2 παράγραφος 2 του βασικού κανονισμού. Οι εγχώριες πωλήσεις ενός ειδικού τύπου συγκολλητών σωλήνων κάθε είδους θεωρήθηκαν αρκετά αντιπροσωπευτικές όταν, κατά την ΠΕ, ο συνολικός όγκος των εγχώριων πωλήσεων του εν λόγω τύπου αντιπροσώπευε 5% ή περισσότερο του συνολικού όγκου πωλήσεων του συγκρίσιμου τύπου συγκολλητών σωλήνων κάθε είδους που εξήχθη στην Κοινότητα.

(35) Εξετάστηκε επίσης κατά πόσον οι εγχώριες πωλήσεις κάθε τύπου συγκολλητών σωλήνων ήταν δυνατόν να θεωρηθεί ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό, για κάθε παραγωγό-εξαγωγέα των οικείων χωρών, του ποσοστού των κερδοφόρων πωλήσεων σε ανεξάρτητους πελάτες στην εγχώρια αγορά κάθε εξαγόμενου τύπου του υπό εξέταση προϊόντος στην εγχώρια αγορά κατά την περίοδο έρευνας.

α) Για τους τύπους προϊόντος για τους οποίους ποσοστό μεγαλύτερο του 80% του όγκου των πωλήσεων στην εγχώρια αγορά δεν ήταν κάτω του μοναδιαίου κόστους, δηλαδή όταν η μέση τιμή πώλησης του εν λόγω τύπου προϊόντος ήταν ίση ή μεγαλύτερη από το μέσο κόστος παραγωγής του εν λόγω τύπου προϊόντος, η κανονική αξία υπολογίστηκε ως η μέση τιμή όλων των εγχώριων πωλήσεων του εν λόγω τύπου προϊόντος, ανεξάρτητα από το εάν οι πωλήσεις αυτές ήταν ή δεν ήταν κερδοφόρες.

β) Για τους τύπους προϊόντος για τους οποίους τουλάχιστον το 10%, αλλά όχι περισσότερο από το 80%, του όγκου των πωλήσεων στην εγχώρια αγορά δεν πραγματοποιήθηκε σε τιμές κατώτερες του μοναδιαίου κόστους, η κανονική αξία υπολογίστηκε ως η μέση σταθμισμένη τιμή πώλησης του εν λόγω τύπου προϊόντος η οποία πραγματοποιήθηκε σε τιμές ίσες ή ανώτερες του μοναδιαίου κόστους.

γ) Για τους τύπους προϊόντος για τους οποίους κάτω από το 10% του όγκου των πωλήσεων πραγματοποιήθηκε στην εγχώρια αγορά σε τιμή όχι κατώτερη του μοναδιαίου κόστους, θεωρήθηκε ότι ο εν λόγω τύπος προϊόντος δεν πωλήθηκε κατά τις συνήθεις εμπορικές πράξεις και, συνεπώς, η κανονική αξία έπρεπε να κατασκευαστεί σύμφωνα με το άρθρο 2 παράγραφος 3 του βασικού κανονισμού.

(36) Για τους τύπους προϊόντος για τους οποίους δεν πραγματοποιήθηκαν εγχώριες πωλήσεις στο πλαίσιο συνήθων εμπορικών πράξεων, εξετάστηκε κατά πόσον η κανονική αξία θα μπορούσε να καθοριστεί με βάση τις εγχώριες τιμές άλλων παραγωγών σύμφωνα με το άρθρο 2 παράγραφος 1 του βασικού κανονισμού. Όπου δεν υπήρχαν αξιόπιστες εγχώριες τιμές άλλων παραγωγών, χρησιμοποιήθηκε κατασκευασμένη κανονική αξία, σύμφωνα με το άρθρο 2 παράγραφος 3 του βασικού κανονισμού.

(37) Όπου η κανονική αξία κατασκευάστηκε σύμφωνα με το άρθρο 2 παράγραφος 3 του βασικού κανονισμού, τα έξοδα πώλησης και τα γενικά και διοικητικά έξοδα, καθώς και το ποσό του κέρδους βασίστηκαν σε πραγματικά στοιχεία για την παραγωγή και τις πωλήσεις, κατά τις συνήθεις εμπορικές πράξεις, του ομοειδούς προϊόντος από τον υπό εξέταση παραγωγό-εξαγωγέα, σύμφωνα με το άρθρο 2 παράγραφοι 3 και 6 του βασικού κανονισμού.

3. ΤΙΜΗ ΕΞΑΓΩΓΗΣ

(38) Σε όλες τις περιπτώσεις στις οποίες το υπό εξέταση προϊόν εξήχθη σε ανεξάρτητους πελάτες στην Κοινότητα, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές εξαγωγές.

(39) Όταν η εξαγωγική πώληση πραγματοποιήθηκε μέσω συνδεδεμένου εισαγωγέα και δεν θεωρήθηκε αξιόπιστη, η τιμή εξαγωγής κατασκευάσθηκε, σύμφωνα με το άρθρο 2 παράγραφος 9 του βασικού κανονισμού, με βάση την τιμή στην οποία τα εισαγόμενα προϊόντα μεταπωλήθηκαν για πρώτη φορά σε ανεξάρτητο αγοραστή, δεόντως αναπροσαρμοσμένη ώστε να ληφθούν υπόψη όλα τα έξοδα που πραγματοποιήθηκαν μεταξύ της εισαγωγής και της μεταπώλησης, καθώς και ένα εύλογο περιθώριο για τα έξοδα πώλησης, τα γενικά και διοικητικά έξοδα και το κέρδος. Προς τον σκοπό αυτό, χρησιμοποιήθηκαν τα έξοδα πώλησης και τα γενικά και διοικητικά έξοδα του συνδεδεμένου εισαγωγέα. Το περιθώριο κέρδους καθορίστηκε με βάση τα στοιχεία που προσκόμισαν οι συνεργασθέντες μη συνδεδεμένοι εισαγωγείς.

(40) Σε περίπτωση που δεν υπήρχε τιμή εξαγωγής και, κατά συνέπεια, δεν υπήρχε μεταπώληση των εισαγόμενων προϊόντων, η τιμή εξαγωγής κατασκευάστηκε, σύμφωνα με το άρθρο 2 παράγραφος 9 του βασικού κανονισμού, με οποιαδήποτε εύλογη βάση.

4. ΣΥΓΚΡΙΣΗ

(41) Η κανονική αξία και η τιμή εξαγωγής για συγκρίσιμους τύπους προϊόντος συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες προσαρμογές σε όλες τις περιπτώσεις όπου θεωρήθηκαν εύλογες, ακριβείς και υποστηριζόμενες από επαληθευμένα στοιχεία.

5. ΠΕΡΙΘΩΡΙΟ ΝΤΑΜΠΙΝΓΚ ΓΙΑ ΤΙΣ ΕΤΑΙΡΕΙΕΣ ΠΟΥ ΑΠΟΤΕΛΕΣΑΝ ΑΝΤΙΚΕΙΜΕΝΟ ΤΗΣ ΕΡΕΥΝΑΣ

(42) Κατά γενικό κανόνα και σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ για κάθε παραγωγό-εξαγωγέα καθορίστηκε βάσει σύγκρισης μεταξύ της μέσης σταθμισμένης κανονικής αξίας και της μέσης σταθμισμένης τιμής εξαγωγής ανά τύπο προϊόντος.

(43) Σε περίπτωση ομίλων εταιρειών οι οποίες συνδέονται μεταξύ τους, καθορίστηκε κοινό περιθώριο ντάμπινγκ για όλες τις εταιρείες του ομίλου, σύμφωνα με τη συνήθη πρακτική της Επιτροπής ώστε να αποφευχθεί πιθανή καταστρατήγηση των μέτρων.

6. ΥΠΟΛΕΙΠΟΜΕΝΟ ΠΕΡΙΘΩΡΙΟ ΝΤΑΜΠΙΝΓΚ

(44) Όσον αφορά τις μη συνεργασθείσες εταιρείες, καθορίστηκε υπολειπόμενο περιθώριο ντάμπινγκ σύμφωνα με το άρθρο 18 του βασικού κανονισμού με βάση τα διαθέσιμα στοιχεία.

(45) Για να προσδιορισθεί το υπολειπόμενο περιθώριο ντάμπινγκ, καθορίσθηκε πρώτα το επίπεδο συνεργασίας. Το επίπεδο συνεργασίας θεωρήθηκε υψηλό όταν ο όγκος των εξαγωγών των συνεργασθέντων παραγωγών-εξαγωγέων ήταν παρόμοιος με τα στοιχεία που παρείχε η Eurostat για την εν λόγω χώρα και, επομένως, δεν υπήρχε λόγος να θεωρηθεί ότι δεν συνεργάστηκαν όλοι οι παραγωγοί-εξαγωγείς. Σε αυτές τις περιπτώσεις, το υπολειπόμενο περιθώριο ντάμπινγκ καθορίστηκε στο επίπεδο της συνεργασθείσας εταιρείας με το υψηλότερο περιθώριο ντάμπινγκ, ώστε να εξασφαλιστεί η αποτελεσματικότητα οποιουδήποτε μέτρου.

(46) Γενικώς, όπου το επίπεδο συνεργασίας ήταν χαμηλό, το υπολειπόμενο περιθώριο ντάμπινγκ καθορίσθηκε με βάση το υψηλότερο περιθώριο ντάμπινγκ που διαπιστώθηκε για αντιπροσωπευτικό τύπο προϊόντος άλλου συνεργασθέντος παραγωγού. Αυτή η προσέγγιση θεωρήθηκε επίσης αναγκαία για να αποφευχθεί η ανταμοιβή της έλλειψης συνεργασίας.

7. ΒΟΣΝΙΑ-ΕΡΖΕΓΟΒΙΝΗ

7.1. Γενικές παρατηρήσεις

(47) Οι εισαγωγές από τη Βοσνία-Ερζεγοβίνη αντιστοιχούσαν σε 33 χιλιάδες τόνους (KT) κατά την ΠΕ και ανήλθαν σε μερίδιο αγοράς περίπου 2,5%. Ο μεγαλύτερος παραγωγός-εξαγωγέας αντιπροσώπευε περισσότερο από το 90% της συνολικής παραγωγής στη Βοσνία-Ερζεγοβίνη (η οποία προοριζόταν για την εγχώρια αγορά και για εξαγωγές). Ο εν λόγω παραγωγός-εξαγωγέας συνεργάστηκε κατά την έρευνα και απάντησε στο ερωτηματολόγιο.

7.2. Κανονική αξία

(48) Ο συνολικός όγκος των εγχώριων πωλήσεων του ομοειδούς προϊόντος ήταν αντιπροσωπευτικός, όπως ορίζεται στην αιτιολογική σκέψη 32. Σύμφωνα με τη γενική μεθοδολογία που περιγράφεται παραπάνω, η κανονική αξία υπολογίστηκε με βάση τις καταβληθείσες ή καταβλητέες, κατά τις συνήθεις εμπορικές πράξεις, τιμές από ανεξάρτητους πελάτες στη Βοσνία-Ερζεγοβίνη, ή, κατά περίπτωση, κατασκευάστηκε.

7.3. Τιμή εξαγωγής

(49) Σε όλες τις περιπτώσεις, το υπό εξέταση προϊόν πωλήθηκε σε ανεξάρτητους πελάτες στην Κοινότητα. Ως εκ τούτου, η τιμή εξαγωγής υπολογίστηκε με βάση τις καταβληθείσες ή καταβλητέες τιμές από τους μη συνδεδεμένους πελάτες στην Κοινότητα, σύμφωνα με το άρθρο 2 παράγραφος 8 του βασικού κανονισμού.

(50) Ο εξαγωγέας αμφισβήτησε το ποσοστό του κόστους μεταφοράς που δήλωσε ο καταγγέλλων. Πράγματι, κατά την επιτόπια έρευνα, μπόρεσε να αποδείξει ότι το κόστος αυτό ήταν χαμηλότερο.

7.4. Σύγκριση

(51) Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση, έγιναν οι δέουσες αναπροσαρμογές ώστε να ληφθούν υπόψη οι διαφορές που επηρεάζουν τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Μετά την κοινοποίηση, ένα μέρος αμφισβήτησε τους ισχυρισμούς περί προσαρμογών που έγιναν για τα φυσικά χαρακτηριστικά από την Επιτροπή. Ωστόσο, οι προσαρμογές για τα φυσικά χαρακτηριστικά ούτε θεωρήθηκαν εύλογες ούτε εφαρμόστηκαν στην πραγματικότητα κατά τον υπολογισμό του περιθωρίου ντάμπινγκ για τον μοναδικό παραγωγό-εξαγωγέα στη Βοσνία-Ερζεγοβίνη.

7.5. Περιθώριο ντάμπινγκ

(52) Πραγματοποιήθηκε σύγκριση μεταξύ της κανονικής αξίας και της τιμής εξαγωγής με βάση τη μέση σταθμισμένη τιμή και από τη μέθοδο αυτή προέκυψε η ύπαρξη περιθωρίου ντάμπινγκ 0,7%.

(53) Εφόσον το περιθώριο ντάμπινγκ είναι ελάχιστο, δηλ. λιγότερο από 2%, σύμφωνα με το άρθρο 9 παράγραφος 3 του βασικού κανονισμού, η διαδικασία όσον αφορά τη Βοσνία-Ερζεγοβίνη θα πρέπει να περατωθεί χωρίς επιβολή μέτρων. Η φύση και ο αντίκτυπος των εισαγωγών από αυτή τη χώρα αναλύονται στην ενότητα «Άλλοι παράγοντες» στο σημείο που αφορά τη ζημία.

8. ΛΑΪΚΗ ΔΗΜΟΚΡΑΤΙΑ ΤΗΣ ΚΙΝΑΣ (ΛΔΚ)

8.1. Γενικές παρατηρήσεις

(54) Όπως ανέφερε η Eurostat (για όλους τους κωδικούς ΣΟ), οι κινεζικές εισαγωγές αυξήθηκαν κατακόρυφα τα τελευταία χρόνια, από 22 KT το 2004 σε 111 KT το 2006 (180 KT κατά την ΠΕ). Η ΛΔΚ είναι επομένως με διαφορά ο μεγαλύτερος εισαγωγέας στην κοινοτική αγορά, με μερίδιο αγοράς το οποίο αυξήθηκε από 1,8% το 2004 σε περισσότερο από 13,8% κατά την ΠΕ. Οι συνεργασθέντες παραγωγοί δήλωσαν ακόμη μεγαλύτερο όγκο εξαγωγών: 233 KT. Έξι εταιρείες που συμμετείχαν στο δείγμα δήλωσαν 219 KT. Μια πρώτη συνέπεια αυτής της απόκλισης είναι ότι η διείσδυση των κινεζικών εξαγωγών στην αγορά και το μερίδιο αγοράς που κατέχουν είναι ακόμη μεγαλύτερα απ’ ό,τι είχαν αρχικώς υπολογιστεί.

(55) Αυτή η απόκλιση μεταξύ των ποσοτήτων που αναφέρθηκαν από την Eurostat και των ποσοτήτων που δηλώθηκαν από τους συνεργασθέντες παραγωγούς θα μπορούσε επίσης να είναι το αποτέλεσμα ψευδούς τελωνειακής διασάφησης του υπό εξέταση προϊόντος. Αυτό συμφωνεί με τους ισχυρισμούς του κοινοτικού κλάδου παραγωγής, σύμφωνα με τους οποίους το υπό εξέταση προϊόν αποτελεί αντικείμενο ψευδούς τελωνειακής διασάφησης. Η έρευνα, στο σύνολό της, απέδειξε ότι οι επιχειρήσεις μπορεί να πωλούν διαφορετικά είδη σωλήνων (ορισμένα από τα οποία ανήκουν στο υπό εξέταση προϊόν και άλλα όχι), τα οποία αναγράφονται στο ίδιο τιμολόγιο. Ως εκ τούτου, δεν αποκλείεται, ανάλογα με το πόσο σαφώς επισημαίνονται οι διαφορές στο τιμολόγιο, να χρησιμοποιείται το εν λόγω έγγραφο για εσφαλμένη δήλωση του υπό εξέταση προϊόντος από το δηλούντα με κωδικούς άλλους από εκείνους που αντιστοιχούν στο υπό εξέταση προϊόν.

8.2. Καθεστώς οικονομίας της αγοράς (ΚΟΑ)

(56) Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με τις εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς που διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού.

(57) Για λόγους ευχερέστερης παραπομπής και μόνο, τα κριτήρια ΚΟΑ συνοψίζονται ως εξής:

1. Οι επιχειρηματικές αποφάσεις και το κόστος καθορίζονται σε συνάρτηση με τις συνθήκες της αγοράς και χωρίς κρατική παρέμβαση.

2. Τα λογιστικά βιβλία αποτελούν αντικείμενο ανεξάρτητου ελέγχου, σύμφωνα με τα διεθνή λογιστικά πρότυπα, και χρησιμοποιούνται για κάθε σκοπό.

3. Δεν παρατηρούνται σημαντικές στρεβλώσεις οφειλόμενες στη μετάβαση από το παλαιότερο καθεστώς της ελεγχόμενης οικονομίας.

4. Η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεων και ιδιοκτησιακού καθεστώτος.

5. Ο καθορισμός των συναλλαγματικών ισοτιμιών γίνεται με τιμές αγοράς.

(58) Μετά την έναρξη της παρούσας έρευνας, επιλέχθηκε δείγμα αποτελούμενο από έξι κινέζους παραγωγούς/ομίλους παραγωγών («οντότητες»). Και οι έξι ζήτησαν να τους αναγνωριστεί ΚΟΑ σύμφωνα με το άρθρο 2 παράγραφος 7 στοιχείο β) του βασικού κανονισμού και υπέβαλαν αίτηση για αναγνώριση ΚΟΑ εντός της οριζόμενης προθεσμίας. Μετά την αίτησή τους, τα στοιχεία τους επαληθεύθηκαν επί τόπου. Αποτελεί πάγια πρακτική της Επιτροπής να εξετάζει κατά πόσον ένας όμιλος συνδεδεμένων εταιρειών πληροί, στο σύνολό του, τους όρους για την αναγνώριση ΚΟΑ. Ως εκ τούτου, όταν μια θυγατρική εταιρεία ή οποιαδήποτε άλλη εταιρεία που συνδέεται με τον αιτούντα ήταν παραγωγός και/ή εξαγωγέας και/ή έμπορος του υπό εξέταση προϊόντος, η εταιρεία κλήθηκε να συμπληρώσει χωριστή αίτηση για αναγνώριση ΚΟΑ.

(59) Σύμφωνα με τις επιτόπιες επαληθεύσεις που πραγματοποιήθηκαν στις εγκαταστάσεις των έξι οντοτήτων του δείγματος, αποφασίστηκε ότι όλες οι αιτήσεις τους για αναγνώριση ΚΟΑ έπρεπε να απορριφθούν. Αυτό οφειλόταν στο γεγονός ότι καμία από τις οντότητες δεν πληρούσε τα κριτήρια 1, 2 και 3 (βλ. ανάλυση παρακάτω). Από την έρευνα προέκυψε ότι όλες οι οντότητες πληρούσαν τα κριτήρια 4 και 5. Αυτό συνεπάγεται ότι η νομοθεσία περί πτωχεύσεων και ιδιοκτησιακού καθεστώτος εγγυάται σταθερότητα και ασφάλεια δικαίου και ότι οι μετατροπές της συναλλαγματικής ισοτιμίας εκτελούνταν στις τιμές της αγοράς.

Κριτήριο 1 – Οι επιχειρηματικές αποφάσεις λαμβάνονται σε συνάρτηση με τις ενδείξεις της αγοράς, χωρίς σημαντική κρατική παρέμβαση, και το κόστος εκφράζει τις τιμές της αγοράς

(60) Σε πολλές περιπτώσεις, τα έγγραφα των εταιρειών δεν ήταν αξιόπιστα. Ορισμένες εταιρείες υπέβαλαν διάφορες παραλλαγές του ίδιου εγγράφου (π.χ. διορθωμένες άδειες άσκησης επιχειρηματικής δραστηριότητας, δύο διαφορετικά καταστατικά με διαφορετικούς μετόχους, καταστατικά που δεν είχαν ποτέ υπογραφεί). Οι τοπικές αρχές όχι μόνο ανέχτηκαν αυτή την κατάσταση αλλά και εξέδωσαν τα σχετικά πιστοποιητικά και έγγραφα χωρίς να έχει προσκομιστεί κανένα δικαιολογητικό. Αυτά τα αναξιόπιστα έγγραφα κατέστησαν αβέβαιο το νομικό καθεστώς των εταιρειών και άφησαν να διαφανεί ότι η κρατική παρέμβαση δεν έχει εξαλειφθεί.

(61) Σε ορισμένες άλλες περιπτώσεις, υπήρχαν αμφισημίες ως προς την άδεια άσκησης επιχειρηματικής δραστηριότητας. Σε μία περίπτωση εκδόθηκε άδεια άσκησης επιχειρηματικής δραστηριότητας χωρίς να προσδιορίζεται ούτε η ημερομηνία έναρξης ούτε η ημερομηνία λήξης της δραστηριότητας. Αργότερα, εκδόθηκε παραλλαγή αυτής της άδειας στην οποία αναφερόταν μόνο η ημερομηνία λήξης της δραστηριότητας. Η κατάσταση αυτή προκάλεσε γενική αμφισβήτηση ως προς την αξιοπιστία των εγγράφων που προσκομίστηκαν.

(62) Μετά τη δημοσιοποίηση των διαπιστώσεων της Επιτροπής, οι εταιρείες ανέφεραν γενικώς ότι ανήκουν σε ιδιώτες. Ωστόσο, σε αντίθεση με τους ισχυρισμούς τους, διαπιστώθηκε κρατική παρέμβαση και σε περιπτώσεις μηδενικής ή μερικής μόνο κρατικής ιδιοκτησίας. Όπως αποδείχθηκε παραπάνω, άλλα στοιχεία οδήγησαν στο συμπέρασμα ότι, τελικά, υπήρχε σημαντική κρατική παρέμβαση.

(63) Οι παρατηρήσεις που υποβλήθηκαν στην Επιτροπή δεν ήταν ικανές να μεταβάλουν τις διαπιστώσεις της. Συμπερασματικά, οι εταιρείες υφίσταντο σημαντική κρατική παρέμβαση.

Κριτήριο 2 – Οι εταιρείες τηρούν σαφή λογιστική καταγραφή, υποκείμενη σε ανεξάρτητο έλεγχο

(64) Διαπιστώθηκαν διάφορες παρατυπίες όσον αφορά τις λογιστικές πρακτικές των εταιρειών που αποτέλεσαν αντικείμενο της έρευνας. Διαπιστώθηκε ότι καμία οντότητα δεν τηρούσε λογιστικά βιβλία με συνεκτικό τρόπο.

(65) Ορισμένες παρατυπίες, π.χ., διαπιστώθηκαν στον τρόπο με τον οποίο οι εταιρείες αύξαναν το εγγεγραμμένο κεφάλαιό τους (η αύξηση του κεφαλαίου δεν αντικατόπτριζε καμία πραγματική επένδυση). Σε ορισμένες περιπτώσεις, η αξία του ιδίου κεφαλαίου της εταιρείας δεν καταβαλλόταν ποτέ σε χρήματα ή σε είδος. Σε ορισμένες άλλες περιπτώσεις, οι επισφαλείς απαιτήσεις δεν καταγράφονταν στα λογιστικά βιβλία σύμφωνα με τα διεθνή λογιστικά πρότυπα. Η οικονομική κατάσταση ορισμένων εταιρειών δεν αντιστοιχούσε στο εγγεγραμμένο κεφάλαιο όπως αυτό είχε δηλωθεί στα εταιρικά έγγραφα, όπως στο καταστατικό ή στην άδεια άσκησης επιχειρηματικής δραστηριότητας. Διαπιστώθηκαν παρατυπίες όσον αφορά την απόσβεση (ορισμένες εταιρείες σταμάτησαν να αποσβένουν περιουσιακά στοιχεία) ή τα δικαιώματα χρήσης της γης, τα οποία δεν καταγράφονταν ορθά στα λογιστικά βιβλία.

(66) Ορισμένες εταιρείες ισχυρίστηκαν ότι οι παρατυπίες που εντοπίστηκαν στο λογιστικό σύστημα δεν έπρεπε να είχαν επηρεάσει σε τέτοιο βαθμό την απόφαση σχετικά με το ΚΟΑ. Σύμφωνα με αυτούς τους ισχυρισμούς, οι παρατυπίες στο λογιστικό σύστημα, παρά το γεγονός ότι ήταν πολλές, δεν είναι από μόνες τους επαρκείς ώστε να συναχθεί το συμπέρασμα ότι δεν πληρούνταν το κριτήριο 2. Ωστόσο, ακόμη και αν γινόταν δεκτό ότι το κριτήριο 2 θα μπορούσε να θεωρηθεί ότι πληρούνταν αν οι λογιστικές παρατυπίες μπορούσαν να θεωρηθούν ήσσονος σημασίας, στην περίπτωση αυτή, όπως εξηγείται στις προηγούμενες αιτιολογικές σκέψεις, οι παρατυπίες δεν ήταν ήσσονος σημασίας.

(67) Σε ορισμένες περιπτώσεις προβλήθηκε επίσης ο ισχυρισμός ότι οι λογαριασμοί υποβλήθηκαν σε έλεγχο από εξωτερικούς, δηλ. ανεξάρτητους, ελεγκτές. Ωστόσο, οι ελεγκτές δεν επισήμαναν κανένα από τα προβλήματα που διαπιστώθηκαν στο πλαίσιο της έρευνας και, ως εκ τούτου, δεν ευθυγραμμίζονταν με τα διεθνή λογιστικά πρότυπα. Κατά συνέπεια, οι οικείες οντότητες δεν ήταν σε θέση να αποδείξουν ότι τηρούν σαφή λογιστική καταγραφή, υποκείμενη σε ανεξάρτητο έλεγχο σύμφωνα με τα διεθνή λογιστικά πρότυπα.

Κριτήριο 3 – Δεν υπάρχουν στρεβλώσεις οφειλόμενες στη μετάβαση από παλαιότερο καθεστώς ελεγχόμενης οικονομίας

(68) Διαπιστώθηκαν επίσης παρατυπίες όσον αφορά τις συμβάσεις για τη χρήση της γης. Σε πολλές περιπτώσεις, δεν ήταν δυνατόν να προσκομιστούν αποδείξεις πληρωμής των δικαιωμάτων χρήσης της γης, κάτι που, σε συνδυασμό με το γεγονός ότι η γη ανήκει στο κράτος, εκθέτει τις εν λόγω οντότητες σε σημαντική κρατική παρέμβαση. Ορισμένες οντότητες δεν προσκόμισαν αξιόπιστα αποδεικτικά στοιχεία σχετικά με την απόκτηση και τη μεταβίβαση μετοχών. Σε ορισμένες περιπτώσεις, η αναπροσαρμογή των στοιχείων του ενεργητικού στην τρέχουσα αξία ήταν σαφώς αυθαίρετη. Οι παρατυπίες στη διαδικασία ιδιωτικοποίησης δημιούργησαν αμφιβολίες για όλες τις μεταγενέστερες μεταβιβάσεις μετοχών και φαίνεται ότι επέτρεπαν στις τοπικές αρχές να παρεμβαίνουν στη λειτουργία ορισμένων εταιρειών.

(69) Κατά συνέπεια, οι παρατυπίες σχετικά με τη διαδικασία ιδιωτικοποίησης εξακολουθούν να επηρεάζουν την τρέχουσα κατάσταση και τη λειτουργία των εταιρειών, αφού το κόστος παραγωγής και η αξία των στοιχείων του ενεργητικού υφίστανται σημαντικές στρεβλώσεις που οφείλονται στη μετάβαση από το παλαιότερο καθεστώς ελεγχόμενης οικονομίας.

(70) Πραγματοποιήθηκαν διαβουλεύσεις με τη συμβουλευτική επιτροπή και τα άμεσα ενδιαφερόμενα μέρη ενημερώθηκαν αναλόγως. Στον κοινοτικό κλάδο παραγωγής δόθηκε η ευκαιρία να διατυπώσει τις παρατηρήσεις του, αλλά δεν ελήφθη καμία παρατήρηση όσον αφορά την αναγνώριση ΚΟΑ.

(71) Η Επιτροπή έλαβε παρατηρήσεις από τους αιτούντες ΚΟΑ. Απάντηση σε αυτές τις παρατηρήσεις δόθηκε κατά περίπτωση, είτε στην παραπάνω ανάλυση είτε προσωπικά στον οικείο εξαγωγέα. Ωστόσο, καμία από τις παρατηρήσεις που ελήφθησαν δεν ήταν ικανή να μεταβάλει τις διαπιστώσεις σχετικά με την αναγνώριση καθεστώτος οικονομίας της αγοράς.

8.3. Ατομική μεταχείριση (ΑΜ)

(72) Σύμφωνα με το άρθρο 2 παράγραφος 7 στοιχείο α) του βασικού κανονισμού, επιβάλλεται ενδεχομένως δασμός σε επίπεδο χώρας για τις χώρες που υπάγονται στο εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια που ορίζονται στο άρθρο 9 παράγραφος 5 του βασικού κανονισμού.

(73) Η φύση της κρατικής παρέμβασης που διαπιστώθηκε για όλες τις εταιρείες επηρεάζει το σύνολο της δραστηριότητάς τους. Ως εκ τούτου, δεν μπορεί να αποκλειστεί ότι αυτή η παρέμβαση θα επηρεάσει τον καθορισμό των τιμών και των ποσοτήτων εξαγωγής καθώς και τον καθορισμό των όρων της πώλησης και άλλων σχετικών πτυχών της εξαγωγικής δραστηριότητας.

(74) Ομοίως, υπενθυμίζεται ότι οι έξι οντότητες που αποτέλεσαν αντικείμενο της έρευνας κάλυπταν σχεδόν το σύνολο των εξαγωγών στην Κοινότητα. Δεδομένων της συγκέντρωσης αυτής, του σχετικά μικρού αριθμού παραγόντων της αγοράς και του σημαντικού μεγέθους της κρατικής παρέμβασης που διαπιστώθηκε για όλες τις οντότητες που αποτέλεσαν αντικείμενο της έρευνας, δεν μπορεί να αποκλειστεί ότι θα χρησιμοποιηθεί κρατική παρέμβαση για να καταστρατηγηθούν μέτρα σε περίπτωση που επιβληθούν διαφορετικοί συντελεστές δασμού σε μεμονωμένους εξαγωγείς.

(75) Κατά συνέπεια, οι εταιρείες δεν μπόρεσαν να αποδείξουν ότι πληρούν τα κριτήρια β) και ε), όπως ορίζονται στο άρθρο 9 παράγραφος 5 του βασικού κανονισμού.

8.4. Καθορισμός της κανονικής αξίας για όλους τους παραγωγούς-εξαγωγείς στους οποίους δεν αναγνωρίστηκε ΚΟΑ

8.4.1. Ανάλογη χώρα

(76) Σύμφωνα με το άρθρο 2 παράγραφος 7 του βασικού κανονισμού, για τις εταιρείες στις οποίες δεν μπορούσε να αναγνωριστεί ΚΟΑ, η κανονική αξία καθορίστηκε με βάση την τιμή ή την κατασκευασμένη αξία σε ανάλογη χώρα.

(77) Στην ανακοίνωση 1, η Επιτροπή εξέφρασε την πρόθεσή της να χρησιμοποιήσει τις ΗΠΑ ως κατάλληλη ανάλογη χώρα για τον καθορισμό της κανονικής αξίας όσον αφορά τη ΛΔΚ και τη Λευκορωσία και κάλεσε τα ενδιαφερόμενα μέρη να διατυπώσουν τις σχετικές παρατηρήσεις τους. Ένα ενδιαφερόμενο μέρος διαφώνησε με την πρόταση, αναφέροντας ότι η Τουρκία θα ήταν καταλληλότερη επιλογή και δηλώνοντας ότι, σύμφωνα με το άρθρο 2 παράγραφος 7 του βασικού κανονισμού, κατά περίπτωση, θα πρέπει να χρησιμοποιηθεί μια τρίτη χώρα με οικονομία της αγοράς η οποία να υπόκειται στην ίδια έρευνα. Επισημάνθηκε επίσης ότι η Τουρκία χρησιμοποιήθηκε ως ανάλογη χώρα για την Ουκρανία στην αρχική έρευνα.

(78) Ωστόσο, τα όργανα διατήρησαν την άποψή τους σύμφωνα με την οποία η ΗΠΑ ήταν καταλληλότερη επιλογή ως ανάλογης χώρας για τους σκοπούς της παρούσας νέας έρευνας, με βάση τα παρακάτω επιχειρήματα.

(79) Πρώτον, τα κοινοτικά όργανα θα συμφωνούσαν, κατ’ αρχήν, ότι, στο πλαίσιο της επανεξέτασης, θα ήταν λογικό να ληφθεί ως σημείο εκκίνησης η χρήση της ίδιας ανάλογης χώρας με εκείνη της αρχικής έρευνας (αν και, ακόμα και σε μια επανεξέταση, μπορεί να υπάρχουν βάσιμοι λόγοι για αλλαγή). Ωστόσο, όσον αφορά τη ΛΔΚ και τη Λευκορωσία, ο παρών κανονισμός δεν βασίζεται σε μια επανεξέταση, αλλά σε μια νέα έρευνα. Στην εν λόγω περίπτωση, δεν εφαρμόζονται αυτοί οι προβληματισμοί. Επιπλέον, όπως εξηγήθηκε και σε άλλο σημείο του παρόντος κανονισμού, σύμφωνα με την έκθεση του δευτεροβάθμιου δικαιοδοτικού οργάνου του ΠΟΕ σχετικά με την υπόθεση Βόειο κρέας και ρύζι (Μεξικό) [10], οι εν λόγω τουρκικές εταιρείες που διαπιστώθηκε ότι έχουν μηδενικό δασμό στην αρχική έρευνα δεν θεωρήθηκε ότι αποτελούσαν αντικείμενο της παρούσας διαδικασίας. Ως εκ τούτου, τα όργανα δεν έχουν πλήρη εικόνα της κανονικής αξίας στην τουρκική αγορά. Επιπροσθέτως, παρατηρούνται ορισμένες στρεβλώσεις στην τουρκική αγορά. Ειδικότερα, το μερίδιο αγοράς των εισαγωγών στην Τουρκία ήταν πολύ χαμηλό (3,3%), ενώ η διείσδυση των εισαγωγών στην αγορά στις ΗΠΑ ανήλθε στο 39%. Αυτά τα χαμηλά μερίδια αγοράς των εισαγωγών μπορεί να δηλώνουν την ύπαρξη ορισμένων εμποδίων όσον αφορά το διεθνή ανταγωνισμό στην τουρκική αγορά, παρά το γεγονός ότι υπάρχουν περίπου 15 γνωστοί παραγωγοί στην Τουρκία.

(80) Από την άλλη πλευρά, οι ΗΠΑ είναι μια μεγάλη αγορά για συγκολλητούς σωλήνες γενικά και για το υπό εξέταση προϊόν ειδικότερα, ανάλογου μεγέθους με την αγορά της Κοινότητας. Το μέγεθος του ανταγωνισμού φαίνεται ότι είναι μεγάλο. Φαίνεται ότι υπάρχουν περισσότεροι από 15 εγχώριοι παραγωγοί που ανταγωνίζονται μεταξύ τους, αριθμός που αντιστοιχεί σε σημαντικό επίπεδο εγχώριων πωλήσεων σε σύγκριση με τις κινεζικές εξαγωγές στην Κοινότητα.

(81) Επιπροσθέτως, οι εισαγωγές στις ΗΠΑ από τρίτες χώρες είναι σημαντικές, παρά τα μέτρα αντιντάμπινγκ που επιβάλλονταν κατά την ΠΕ στις εισαγωγές από διάφορες χώρες (Ταϊβάν, Μεξικό, Τουρκία, Ταϊλάνδη, Βραζιλία, Ινδία και Κορέα). Κατά την ΠΕ, οι εισαγωγές υπολογίστηκε ότι κάλυπταν περισσότερο από το ένα τρίτο της κατανάλωσης των ΗΠΑ και ότι προέρχονταν, κατά τα τρία τέταρτα περίπου του όγκου των εισαγωγών, από χώρες που υπόκειντο σε δασμούς 0% και δεν υπόκειντο σε δασμούς αντιντάμπινγκ. Πράγματι, η ΠΕ αντιστοιχεί σε μια περίοδο κατά την οποία οι αρχές των ΗΠΑ ερευνούσαν τις κινεζικές εξαγωγές για να εξακριβώσουν κατά πόσον ευσταθούσαν ισχυρισμοί περί ζημιογόνου πρακτικής ντάμπινγκ, κάτι που οδήγησε στην επιβολή μέτρων τον Ιανουάριο του 2008 (που τροποποιήθηκαν αργότερα, τον Απρίλιο του 2008, και τα οποία κυμαίνονταν από 69,2% έως 85,55%)[11]. Επομένως, αυτά τα μέτρα δεν επηρέασαν με σαφή τρόπο την προαναφερόμενη ανάλυση, αλλά μάλλον δείχνουν τα επίπεδα τιμών που ίσχυαν στις ΗΠΑ κατά την ΠΕ, τα οποία θα μπορούσαν κάλλιστα να συγκρατηθούν ή να μειωθούν τεχνητά ανάλογα με τον αντίκτυπο των κινεζικών εισαγωγών που αποτελούσαν αντικείμενο ντάμπινγκ.

(82) Επιπλέον, η διαδικασία παραγωγής και η πρόσβαση σε πρώτες ύλες είναι συγκρίσιμες μεταξύ ΗΠΑ και ΛΔΚ. Η ΛΔΚ δεν φαίνεται να απολαύει κανενός σαφούς φυσικού πλεονεκτήματος όσον αφορά την παραγωγή και την πώληση του υπό εξέταση προϊόντος.

(83) Μετά τη σύγκριση της Τουρκίας και των ΗΠΑ σε αυτή τη βάση, συνήχθη το συμπέρασμα ότι οι ΗΠΑ είναι καταλληλότερη ανάλογη χώρα για τη ΛΔΚ και τη Λευκορωσία.

(84) Εστάλησαν ερωτηματολόγια σε όλους τους γνωστούς παραγωγούς στις ΗΠΑ. Η Επιτροπή έλαβε απάντηση από έναν σημαντικό παραγωγό. Τόσο η παραγωγή όσο και οι εγχώριες πωλήσεις του συνεργασθέντος παραγωγού ήταν αντιπροσωπευτικές για τον καθορισμό της κανονικής αξίας.

8.4.2. Προσδιορισμός της κανονικής αξίας στην ανάλογη χώρα

(85) Μετά την επιλογή των ΗΠΑ ως ανάλογης χώρας και σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίστηκε με βάση τις πληροφορίες που παρέσχε ο συνεργασθείς παραγωγός στην ανάλογη χώρα, δηλ. με βάση τις καταβληθείσες ή καταβλητέες τιμές, σύμφωνα με τη μεθοδολογία που προβλέπεται στις παραπάνω αιτιολογικές σκέψεις 32 έως 37.

(86) Διαπιστώθηκε ότι οι εγχώριες πωλήσεις του παραγωγού του ομοειδούς προϊόντος ήταν αντιπροσωπευτικές σε σύγκριση με τις εξαγωγές του υπό εξέταση προϊόντος στην Κοινότητα από τους παραγωγούς-εξαγωγείς στη ΛΔΚ. Επιπλέον, οι εγχώριες πωλήσεις του θεωρήθηκε ότι πραγματοποιήθηκαν στο πλαίσιο συνήθων εμπορικών πράξεων.

8.5. Τιμή εξαγωγής

(87) Στις περιπτώσεις που οι εξαγωγικές πωλήσεις στην Κοινότητα πραγματοποιήθηκαν απευθείας σε ανεξάρτητους πελάτες, οι τιμές εξαγωγής καθορίστηκαν με βάση τις πράγματι καταβληθείσες ή καταβλητέες τιμές για το υπό εξέταση προϊόν σύμφωνα με το άρθρο 2 παράγραφος 8 του βασικού κανονισμού.

(88) Στις περιπτώσεις που οι εξαγωγικές πωλήσεις στην Κοινότητα πραγματοποιήθηκαν μέσω μη συνδεδεμένων εμπορικών εταιρειών, οι τιμές εξαγωγής υπολογίστηκαν με βάση τις τιμές του προϊόντος που πωλήθηκε προς εξαγωγή στις εμπορικές εταιρείες, δηλ. σε μη συνδεδεμένο αγοραστή, από τους εν λόγω παραγωγούς σύμφωνα με το άρθρο 2 παράγραφος 8 του βασικού κανονισμού.

8.6. Σύγκριση

(89) Η κανονική αξία και οι τιμές εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες αναπροσαρμογές όσον αφορά τα έξοδα μεταφοράς και ασφάλισης, τις πιστώσεις, τις προμήθειες και τις τραπεζικές επιβαρύνσεις, σε όλες τις περιπτώσεις που θεωρήθηκαν εύλογες. Έγιναν επίσης οι δέουσες αναπροσαρμογές όσον αφορά τις διαφορές στα φυσικά χαρακτηριστικά, όπου κρίθηκε αναγκαίο.

8.7. Καθορισμός του ντάμπινγκ

(90) Για να υπολογίσει το περιθώριο ντάμπινγκ που εφαρμόζεται σε εθνική κλίμακα σε όλους τους άλλους εξαγωγείς στη ΛΔΚ, η Επιτροπή καθόρισε κατ’ αρχάς το επίπεδο συνεργασίας. Έγινε σύγκριση μεταξύ των συνολικών εισαγωγών του υπό εξέταση προϊόντος καταγωγής ΛΔΚ, οι οποίες καθορίστηκαν με βάση τα στοιχεία της Eurostat, και του όγκου των εξαγωγών, όπως δηλώθηκε στις απαντήσεις των εξαγωγέων της ΛΔΚ στο ερωτηματολόγιο. Όπως προαναφέρθηκε στην αιτιολογική σκέψη 54, υπήρχε διαφορά μεταξύ της ποσότητας των εξαγωγών που αναφέρθηκε από την Eurostat και την ποσότητα που δηλώθηκε από τους παραγωγούς-εξαγωγείς στις απαντήσεις τους στο ερωτηματολόγιο (180 KT έναντι 216 KT). Βάσει αυτών, διαπιστώθηκε ότι το επίπεδο συνεργασίας ήταν πολύ υψηλό.

(91) Το περιθώριο ντάμπινγκ υπολογίστηκε στη συνέχεια ως εξής: η τιμή εξαγωγής υπολογίστηκε με βάση τα λεπτομερή στοιχεία που προσκομίστηκαν από τους παραγωγούς-εξαγωγείς στις απαντήσεις τους στο ερωτηματολόγιο, με εξαίρεση μία οντότητα, η απάντηση της οποίας δεν ήταν πλήρης και κατέστησε αδύνατη τη σύγκριση των φυσικών χαρακτηριστικών των προϊόντων. Η τιμή εξαγωγής συγκρίθηκε με την κανονική αξία όπως καθορίστηκε στην ανάλογη χώρα.

(92) Το επίπεδο ντάμπινγκ σε εθνική κλίμακα καθορίστηκε στο 130,8% της τιμής CIF ελεύθερο στα σύνορα της Κοινότητας.

9. ΛΕΥΚΟΡΩΣΙΑ

9.1. Γενικές παρατηρήσεις

(93) Σύμφωνα με το άρθρο 2 παράγραφος 7 στοιχείο α) του βασικού κανονισμού, η Λευκορωσία δεν θεωρείται χώρα με οικονομία της αγοράς. Ως εκ τούτου, η κανονική αξία όσον αφορά τις εξαγωγές της Λευκορωσίας στην Κοινότητα καθορίστηκε με βάση τα στοιχεία που παρέσχε ένας παραγωγός τρίτης χώρας με οικονομία της αγοράς.

(94) Κατά την ΠΕ, οι εισαγωγές από τη Λευκορωσία ανήλθαν συνολικά σε περίπου 29 KT και αντιπροσώπευαν μερίδιο αγοράς περίπου 2,3%. Ο μόνος γνωστός λευκορώσος κατασκευαστής συνεργάστηκε κατά την έρευνα και απέστειλε απάντηση στο ερωτηματολόγιο. Συνεργάζεται, δυνάμει συμφωνίας «υπεργολαβίας», με δύο εισαγωγείς στη Γερμανία και την Ελβετία. Μόνο ο εισαγωγέας με έδρα την ΕΕ συνεργάστηκε κατά την έρευνα.

(95) Στο πλαίσιο της συμφωνίας «υπεργολαβίας», ο γερμανός εισαγωγέας, που είναι ανεξάρτητη οντότητα από το λευκορώσο κατασκευαστή, παρέχει σε αυτό τον κατασκευαστή πρώτες ύλες και καλύπτει όλες τις δαπάνες που σχετίζονται με τις εισαγωγές τους στη Λευκορωσία (έξοδα μεταφοράς, διεκπεραίωσης και ασφάλισης). Στη συνέχεια, καταβάλλει αμοιβή «υπεργολαβίας» και καλύπτει τα έξοδα μεταφοράς, διεκπεραίωσης και ασφάλισης από τη Λευκορωσία στην ΕΕ. Καθ’ όλη τη διάρκεια της διαδικασία κατασκευής, ο γερμανός εισαγωγέας παραμένει ο ιδιοκτήτης του υπό εξέταση προϊόντος που εξάγεται από τη Λευκορωσία. Επειδή στο πλαίσιο της συμφωνίας «υπεργολαβίας» δεν υπάρχει πραγματική τιμή εξαγωγής, έπρεπε η τιμή αυτή να κατασκευαστεί.

(96) Έγινε σύγκριση μεταξύ των συνολικών εισαγωγών του υπό εξέταση προϊόντος καταγωγής Λευκορωσίας, οι οποίες υπολογίστηκαν με βάση τα στοιχεία της Eurostat (χρησιμοποιώντας τους κωδικούς ΣΟ ex 7306 30 41, ex 7306 30 49, ex 7306 30 72 και ex 7306 30 77), και του όγκου των εξαγωγών όπως δηλώθηκε από το συνεργασθέντα κατασκευαστή και τον προαναφερόμενο γερμανό επιχειρηματία στις απαντήσεις τους στο ερωτηματολόγιο. Σε αυτή τη βάση, καθορίστηκε ότι το επίπεδο συνεργασίας ήταν χαμηλό, δηλ. 30% των συνολικών εξαγωγών της Λευκορωσίας στην Κοινότητα.

(97) Δεν υποβλήθηκαν αιτήσεις για ατομική μεταχείριση σύμφωνα με το άρθρο 9 παράγραφος 5 του βασικού κανονισμού.

9.2. Κανονική αξία

(98) Η κανονική αξία καθορίστηκε με βάση τις τιμές ή την κατασκευασμένη αξία σε μια ανάλογη χώρα, σύμφωνα με το άρθρο 2 παράγραφος 7 του βασικού κανονισμού.

9.2.1. Ανάλογη χώρα

(99) Όπως προαναφέρθηκε στην ενότητα που αφορά τη ΛΔΚ, η ανακοίνωση 1 ανέφερε τις ΗΠΑ ως κατάλληλη ανάλογη χώρα για τον καθορισμό της κανονικής αξίας για τη Λευκορωσία και τη ΛΔΚ. Οι βασικοί λόγοι που δικαιολογούν την επιλογή των ΗΠΑ, οι οποίοι αναφέρονται παραπάνω στην ανάλυση για τη ΛΔΚ, ισχύουν και για τη Λευκορωσία. Δύο μέρη αντιτάχθηκαν στην επιλογή των ΗΠΑ ως ανάλογης χώρας και πρότεινε αντ’ αυτών την Τουρκία. Οι βασικοί λόγοι που οδήγησαν την Επιτροπή να επιλέξει τις ΗΠΑ έναντι της Τουρκίας αναφέρθηκαν στις παραπάνω αιτιολογικές σκέψεις 76 έως 84.

(100) Συνεπώς, για τον καθορισμό της κανονικής αξίας εφαρμόστηκε η μεθοδολογία που παρουσιάστηκε λεπτομερώς στις αιτιολογικές σκέψεις 32 έως 37.

9.3. Τιμή εξαγωγής

(101) Τα στοιχεία που προσκομίστηκαν από τον γερμανό εισαγωγέα αφορούσαν μόνο ένα μέρος των προϊόντων καταγωγής Λευκορωσίας τα οποία εξήχθησαν στην Κοινότητα. Δεν προσκομίστηκαν στοιχεία για το υπόλοιπο, πολύ σημαντικό μέρος των εν λόγω εισαγωγών. Ως εκ τούτου, έπρεπε να χρησιμοποιηθούν, για το τελευταίο αυτό μέρος, τα καλύτερα διαθέσιμα στοιχεία σύμφωνα με το άρθρο 18 του βασικού κανονισμού.

(102) Αναλύθηκαν δύο κύριες πηγές πληροφοριών. Τα στοιχεία της Eurostat δεν θεωρήθηκαν κατάλληλα. Πρώτον, περιλάμβαναν συναλλαγές «υπεργολαβίας» με τον γερμανό έμπορο, για τις οποίες δεν υπήρχε τιμή εξαγωγής. Δεύτερον, περιλάμβαναν επίσης συναλλαγές «υπεργολαβίας» με την ελβετική εταιρεία, η οποία δεν συνεργάστηκε. Θα πρέπει επίσης να τονιστεί ότι, σύμφωνα με τους ισχυρισμούς ορισμένων μερών, και σύμφωνα με τον δικτυακό τόπο του ομίλου Interpipe, δηλ. της ουκρανικής εταιρείας που αποτελεί αντικείμενο της ενδιάμεσης επανεξέτασης για την Ουκρανία, ο όμιλος αυτός συνδέεται τόσο με την ελβετική εταιρεία όσο και με τη λευκορωσική εταιρεία. Αφού η ελβετική εταιρεία δεν συνεργάστηκε καθόλου, δεν ήταν δυνατόν να καθοριστούν τιμές εξαγωγής για τις συναλλαγές που πραγματοποίησε.

(103) Από την άλλη πλευρά, ήταν διαθέσιμα τα λεπτομερή στοιχεία ανά τύπο προϊόντος όσον αφορά τις συναλλαγές που συνδέονται με τον προαναφερθέντα γερμανό έμπορο, συμπεριλαμβανομένων των εξόδων και των δαπανών του επιχειρηματία. Αυτό επέτρεψε στην αρμόδια για την έρευνα αρχή να καθορίσει την τιμή εξαγωγής με βάση τον τύπο προϊόντος, όπως εξηγείται παρακάτω. Ως εκ τούτου, αυτά θεωρήθηκαν τα καλύτερα στοιχεία που είχε στη διάθεσή της η Επιτροπή.

(104) Η τιμή εξαγωγής κατασκευάστηκε με βάση την τιμή του υπό εξέταση προϊόντος που πωλήθηκε στον πρώτο ανεξάρτητο πελάτη του συνεργασθέντος γερμανού εισαγωγέα. Στην προκειμένη περίπτωση, λόγω της συμφωνίας «υπεργολαβίας», έπρεπε να γίνουν ορισμένες αναπροσαρμογές ώστε να καθοριστεί μια αξιόπιστη τιμή εξαγωγής στα σύνορα της Κοινότητας. Επομένως, έγιναν αναπροσαρμογές για όλες τις δαπάνες που πραγματοποιήθηκαν μεταξύ των συνόρων της Κοινότητας και του πρώτου ανεξάρτητου πελάτη του γερμανού εισαγωγέα. Οι δαπάνες αυτές περιλάμβαναν τα έξοδα πώλησης, τα γενικά και διοικητικά έξοδα και το κέρδος του γερμανού εισαγωγέα, καθώς και τα έξοδα μεταφοράς και ασφάλισης και τα τέλη εκτελωνισμού εντός της Κοινότητας.

9.4. Σύγκριση

(105) Η κανονική αξία και οι τιμές εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, έγιναν οι δέουσες αναπροσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες αναπροσαρμογές όσον αφορά φυσικά χαρακτηριστικά, τα έξοδα μεταφοράς και ασφάλισης και τα τελωνειακά τέλη, σε όλες τις περιπτώσεις που θεωρήθηκαν εύλογες, επαληθεύσιμες και υποστηριζόμενες από επαληθευμένα στοιχεία.

9.5. Καθορισμός του ντάμπινγκ

(106) Βάσει αυτών, το επίπεδο ντάμπινγκ σε εθνική κλίμακα καθορίστηκε στο 92,4% της τιμής CIF ελεύθερο στα σύνορα της Κοινότητας.

10. ΡΩΣΙΑ

10.1. Γενικές παρατηρήσεις

(107) Ο όγκος των ρωσικών εισαγωγών ανήλθε σε περίπου 36 KT, ποσότητα που αντιστοιχεί σε μερίδιο αγοράς 3,3% κατά την ΠΕ.

(108) Λόγω του προφανώς μεγάλου αριθμού παραγωγών-εξαγωγέων, επιλέχθηκε αρχικά ένα δείγμα. Σε αυτό το πλαίσιο, τέσσερις όμιλοι κλήθηκαν να απαντήσουν στο ερωτηματολόγιο της Επιτροπής, αλλά μόνο δύο απάντησαν. Ως εκ τούτου, η δειγματοληψία δεν ήταν πλέον αναγκαία.

10.2. Κανονική αξία

(109) Για αμφότερους τους παραγωγούς-εξαγωγείς, οι εγχώριες πωλήσεις του υπό εξέταση προϊόντος ήταν αντιπροσωπευτικές, όπως ορίζεται στην αιτιολογική σκέψη 32. Σύμφωνα με τη μεθοδολογία που περιγράφεται λεπτομερώς στις αιτιολογικές σκέψεις 33 και επόμενες, η κανονική αξία υπολογίστηκε με βάση τις καταβληθείσες ή καταβλητέες, κατά τις συνήθεις εμπορικές πράξεις, τιμές από ανεξάρτητους πελάτες στη Ρωσική Ομοσπονδία.

(110) Ως προς το κόστος κατασκευής, και ιδίως το ενεργειακό κόστος, όσον αφορά το αέριο, εξετάστηκε κατά πόσον οι τιμές του αερίου που καταβλήθηκαν από τους παραγωγούς-εξαγωγείς επηρέασαν εύλογα το κόστος που συνδέεται με την παραγωγή και τη διανομή του αερίου.

(111) Διαπιστώθηκε ότι η εγχώρια τιμή αερίου που κατέβαλλαν οι παραγωγοί-εξαγωγείς ήταν περίπου το ένα τέταρτο της τιμής εξαγωγής του φυσικού αερίου από τη Ρωσία. Ως προς αυτό, από όλα τα διαθέσιμα στοιχεία προκύπτει ότι οι εγχώριες τιμές φυσικού αερίου στη Ρωσία είναι ελεγχόμενες τιμές, οι οποίες είναι πολύ χαμηλότερες από τις τιμές αγοράς που καταβάλλονται σε μη ελεγχόμενες αγορές φυσικού αερίου. Ως εκ τούτου, αφού το κόστος του αερίου δεν αντικατοπτριζόταν εύλογα στα λογιστικά βιβλία των παραγωγών-εξαγωγέων, όπως προβλέπεται στο άρθρο 2 παράγραφος 5 του βασικού κανονισμού, έπρεπε να αναπροσαρμοστεί αναλόγως. Αφού δεν υπήρχαν επαρκώς αντιπροσωπευτικές, ανόθευτες τιμές αερίου της ρωσικής εγχώριας αγοράς, κρίθηκε σκόπιμο να βασιστούν οι αναπροσαρμογές, σύμφωνα με το άρθρο 2 παράγραφος 5 του βασικού κανονισμού, σε στοιχεία άλλων αντιπροσωπευτικών αγορών. Η αναπροσαρμοσμένη τιμή βασίστηκε στη μέση τιμή του ρωσικού αερίου που πωλήθηκε προς εξαγωγή στα σύνορα Γερμανίας/Τσεχίας (Waidhaus), λαμβανομένου υπόψη του κόστους της τοπικής διανομής. Επειδή το Waidhaus αποτελεί τον κύριο κόμβο για τις πωλήσεις ρωσικού φυσικού αερίου στην ΕΕ, η οποία είναι η μεγαλύτερη αγορά ρωσικού φυσικού αερίου και έχει τιμές που αντικατοπτρίζουν εύλογα το κόστος, μπορεί να θεωρηθεί αντιπροσωπευτική αγορά κατά την έννοια του άρθρου 2 παράγραφος 5 του βασικού κανονισμού.

(112) Για τους τύπους προϊόντων για τους οποίους η κανονική αξία κατασκευάστηκε, όπως περιγράφεται παραπάνω, αυτό έγινε με βάση το κόστος κατασκευής των τύπων που εξήχθησαν, αναπροσαρμοσμένο ώστε να ληφθεί υπόψη το κόστος του φυσικού αερίου.

10.3. Τιμή εξαγωγής

(113) Στις περιπτώσεις που οι εξαγωγές στην Κοινότητα πραγματοποιήθηκαν μέσω συνδεδεμένου εισαγωγέα με έδρα την Κοινότητα, καθορίστηκε κατασκευασμένη τιμή εξαγωγής σύμφωνα με το άρθρο 2 παράγραφος 9 του βασικού κανονισμού. Στις περιπτώσεις που οι εξαγωγές πραγματοποιήθηκαν σε ανεξάρτητους πελάτες στην Κοινότητα, μέσω συνδεδεμένου εμπόρου με έδρα τη Ρωσική Ομοσπονδία, οι τιμές εξαγωγής βασίστηκαν στις καταβληθείσες ή καταβλητέες τιμές από ανεξάρτητους πελάτες στην Κοινότητα.

10.4. Σύγκριση

(114) Έγιναν οι κατάλληλες αναπροσαρμογές όσον αφορά τις πιστώσεις, τα έξοδα μεταφοράς και τα παρεπόμενα έξοδα, σε όλες τις περιπτώσεις που θεωρήθηκαν εύλογες και υποστηριζόμενες από επαληθευμένα στοιχεία.

10.5. Περιθώριο ντάμπινγκ

(115) Από τη σύγκριση μεταξύ της κανονικής αξίας και της τιμής εξαγωγής προέκυψε η ύπαρξη ντάμπινγκ. Μετά την κοινοποίηση, υποβλήθηκαν παρατηρήσεις και από τους δύο ρώσους παραγωγούς-εξαγωγείς. Στην πρώτη περίπτωση, ουσιώδεις παρατηρήσεις, που αφορούσαν ιδίως προσαρμογές σε κατασκευασμένες κανονικές αξίες, οδήγησαν σε ήσσονος σημασίας αλλαγή του περιθωρίου ντάμπινγκ, η οποία δεν θα επηρεάσει καθόλου το δασμό αντιντάμπινγκ, καθώς το αναθεωρημένο περιθώριο ντάμπινγκ εξακολουθεί να υπερβαίνει το περιθώριο ζημίας. Στη δεύτερη περίπτωση, το ενδιαφερόμενο μέρος επέστησε την προσοχή σε λογιστικό σφάλμα που οδήγησε στον διπλό υπολογισμό των γενικών και διοικητικών εξόδων. Το σφάλμα αυτό έχει διορθωθεί. Σε αυτή τη βάση, τα περιθώρια ντάμπινγκ (ανά όμιλο παραγωγού-εξαγωγέα) εκφρασμένο ως εκατοστιαίο ποσοστό της τιμής εισαγωγής CIF στα σύνορα της Κοινότητας, πριν από την καταβολή δασμού, είναι τα ακόλουθα:

- Όμιλος TMK (Seversky Pipe Plant Open Joint Stock Company και Joint Stock Company Taganrog Metallurgical Works) – 22,7%

- Όμιλος OMK (Open Joint Stock Company Vyksa Steel Works και Joint Stock Company Almetjvesk Pipe Plant) – 10,1%

10.6. Συμπεράσματα σχετικά με το ντάμπινγκ όσον αφορά τη Ρωσία

(116) Αφού το επίπεδο συνεργασίας ήταν υψηλό (πάνω από το 90% των εξαγωγών του υπό εξέταση προϊόντος από τη Ρωσική Ομοσπονδία στην Κοινότητα, σύμφωνα με τα στοιχεία της Eurostat), το υπολειπόμενο περιθώριο ντάμπινγκ για όλους τους άλλους εξαγωγείς στη Ρωσική Ομοσπονδία ορίστηκε στο ίδιο επίπεδο με εκείνο που είχε οριστεί για τον όμιλο TMK, το συνεργασθέντα παραγωγό-εξαγωγέα, δηλ. 22,7%.

Δ. ΠΙΘΑΝΟΤΗΤΑ ΣΥΝΕΧΙΣΗΣ ΚΑΙ/Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ ΣΥΜΦΩΝΑ ΜΕ ΤΟ ΑΡΘΡΟ 11 ΠΑΡΑΓΡΑΦΟΣ 2 ΤΟΥ ΒΑΣΙΚΟΥ ΚΑΝΟΝΙΣΜΟΥ – ΕΠΑΡΚΕΙΑ ΤΟΥ ΕΠΙΠΕΔΟΥ ΤΟΥ ΜΕΤΡΟΥ ΟΣΟΝ ΑΦΟΡΑ ΤΗΝ ΠΡΑΚΤΙΚΗ ΝΤΑΜΠΙΝΓΚ ΣΥΜΦΩΝΑ ΜΕ ΤΟ ΑΡΘΡΟ 11 ΠΑΡΑΓΡΑΦΟΣ 3 ΤΟΥ ΒΑΣΙΚΟΥ ΚΑΝΟΝΙΣΜΟΥ

1. ΓΕΝΙΚΑ

(117) Σύμφωνα με το άρθρο 11 παράγραφος 2 του βασικού κανονισμού, εξετάστηκε κατά πόσον υπήρχε πιθανότητα συνέχισης ή επανάληψης της πρακτικής ντάμπινγκ σε περίπτωση λήξης των μέτρων που ισχύουν για την Ταϊλάνδη, την Τουρκία και την Ουκρανία.

(118) Επιπροσθέτως, σύμφωνα με το άρθρο 11 παράγραφος 3 του βασικού κανονισμού, για την Τουρκία και για μία ουκρανική εταιρεία, εξετάστηκε κατά πόσον άλλαξαν οι συνθήκες από τότε που διενεργήθηκε η αρχική έρευνα για την πρακτική ντάμπινγκ και αν αυτή η αλλαγή θα μπορούσε να θεωρηθεί ότι έχει διαρκή χαρακτήρα.

2. ΤΑΪΛΑΝΔΗ

2.1. Προκαταρκτικές παρατηρήσεις

(119) Σε αντίθεση με την αρχική έρευνα, δεν υπήρχαν εξαγωγές του υπό εξέταση προϊόντος από την Ταϊλάνδη κατά την ΠΕ σύμφωνα με τα στοιχεία της Eurostat. Ο μόνος συνεργασθείς παραγωγός δήλωσε μηδενικές εξαγωγικές πωλήσεις προς την Κοινότητα, και κανένας άλλος παραγωγός-εξαγωγέας δεν συνεργάστηκε. Σύμφωνα με τις ταϊλανδικές στατιστικές για τις εξαγωγές, όντως πραγματοποιήθηκαν ορισμένες εξαγωγές κατά την ΠΕ, οι οποίες θα μπορούσαν να συνδέονται και εν μέρει με το υπό εξέταση προϊόν, αλλά αυτές οι εξαγωγές ήταν σε κάθε περίπτωση αμελητέες ως προς τον όγκο και, επομένως, μη αντιπροσωπευτικές.

(120) Το επίπεδο συνεργασίας κατά την τρέχουσα επανεξέταση ήταν πολύ χαμηλό. Μόνο ένας ταϊλανδός παραγωγός αναγγέλθηκε κατά τη διάρκεια της διαδικασίας. Ωστόσο, σύμφωνα με την καταγγελία και όπως επιβεβαιώθηκε από στοιχεία διαθέσιμα στο κοινό, υπήρχαν τουλάχιστον άλλοι δώδεκα παραγωγοί του υπό εξέταση προϊόντος στην Ταϊλάνδη κατά την ΠΕ. Κανένας από αυτούς τους παραγωγούς δεν συνεργάστηκε κατά την έρευνα και, κατά συνέπεια, το επίπεδο συνεργασίας αντιστοιχούσε σε λιγότερο από το 10% της συνολικής εκτιμώμενης παραγωγής του υπό εξέταση προϊόντος από την Ταϊλάνδη.

2.2. Ντάμπινγκ εισαγωγών κατά την περίοδο έρευνας

(121) Ο μόνος συνεργασθείς ταϊλανδός παραγωγός δεν είχε εξαγωγές προς την Κοινότητα κατά την ΠΕ. Αφού δεν υπήρχαν εξαγωγές του υπό εξέταση προϊόντος καταγωγής Ταϊλάνδης προς την Κοινότητα, δεν μπορούσε να υπάρξει συνέχιση της πρακτικής ντάμπινγκ. Από αυτό προκύπτει ότι η ανάλυση σε αυτή την περίπτωση έπρεπε να βασιστεί στην πιθανότητα επανάληψης της πρακτικής ντάμπινγκ σε περίπτωση τερματισμού των μέτρων.

2.3. Εξέλιξη των εισαγωγών σε περίπτωση κατάργησης των μέτρων

2.3.1. Προκαταρκτικές παρατηρήσεις

(122) Όπως αναφέρεται στην αιτιολογική σκέψη 120, η έρευνα απέδειξε ότι υπήρχαν τουλάχιστον δεκατρείς παραγωγοί του υπό εξέταση προϊόντος στην Ταϊλάνδη κατά την ΠΕ και μόνο ένας συνεργάστηκε στην έρευνα.

(123) Εξετάστηκε σε ποιο βαθμό τα στοιχεία από το συνεργασθέντα ταϊλανδό παραγωγό θα μπορούσαν να χρησιμοποιηθούν για την ανάλυση της συνολικής κατάστασης σχετικά με την πιθανή εξέλιξη των εξαγωγών από την Ταϊλάνδη και, ειδικότερα, να λειτουργήσουν ως σημείο συγκριτικής αξιολόγησης όσον αφορά τους δείκτες εγχώριων τιμών και τιμών εξαγωγής, το κόστος, την παραγωγική ικανότητα και τη χρησιμοποίηση της παραγωγικής ικανότητας.

(124) Ως προς αυτό διαπιστώθηκαν αρκετές ελλείψεις όσον αφορά τα στοιχεία που παρασχέθηκαν από τη συνεργασθείσα εταιρεία. Πρώτον, η εταιρεία δεν ήταν σε θέση να συμφωνήσει τις εγχώριες τιμές και τις τιμές εξαγωγής με τις πραγματικές συναλλαγές και με τους ελεγμένους λογαριασμούς της για την ΠΕ. Επιπροσθέτως, η εταιρεία δεν μπορούσε να προσκομίσει αναλυτική κατάσταση του κόστους παραγωγής ανά αριθμό ελέγχου του προϊόντος («ΑΕΠ»), όπως ορίζεται στα ερωτηματολόγια που απεστάλησαν στα ενδιαφερόμενα μέρη. Ο παραγωγός ήταν σε θέση να παράσχει το κόστος παραγωγής μόνο ως μέσο κόστος παραγωγής, ξεχωριστά για τους μαύρους σωλήνες και τους επιψευδαργυρωμένους σωλήνες για όλους τους ΑΕΠ που προσκομίστηκαν. Από τα αποδεικτικά στοιχεία σχετικά με τη δομή του κόστους ανά ΑΕΠ από διάφορους παραγωγούς σε άλλες χώρες τις οποίες αφορά η έρευνα, συμπεριλαμβανομένης της Κοινότητας, προέκυψε ότι υπάρχει πράγματι μεγάλη διακύμανση του κόστους παραγωγής ανά ΑΕΠ. Αυτό ισχύει και για τους ειδικούς τύπους προϊόντων που κατασκευάστηκαν και πωλήθηκαν από την υπό εξέταση ταϊλανδική εταιρεία. Υπό αυτές τις συνθήκες, η ανάλυση του κόστους που δεν επιτρέπει τη σύγκριση ανά ΑΕΠ δεν μπορεί να θεωρηθεί επαρκής για τον καθορισμό της εγχώριας κανονικής αξίας.

(125) Ακόμα και αν αυτά τα στοιχεία μπορούσαν να είχαν αποκτηθεί, θα πρέπει να λαμβάνεται υπόψη ότι ο συνεργασθείς παραγωγός αντιστοιχούσε σε λιγότερο από το 10% της συνολικής παραγωγής του υπό εξέταση προϊόντος στην Ταϊλάνδη, γεγονός που συνεπάγεται ότι τα στοιχεία θα έπρεπε, σε κάθε περίπτωση, να συμπληρωθούν από άλλο στατιστικό υλικό, ώστε να εκτιμηθεί η αντιπροσωπευτικότητα ως προς την εκτίμηση σε εθνική κλίμακα.

(126) Η εταιρεία ενημερώθηκε σχετικά με την πρόθεση της Επιτροπής να εφαρμόσει το άρθρο 18 του βασικού κανονισμού και για τους λόγους για τους οποίους αυτό θεωρήθηκε αναγκαίο εντός εύλογου χρονικού διαστήματος, λαμβανομένων δεόντως υπόψη των προθεσμιών της έρευνας. Απεστάλησαν παρατηρήσεις, οι οποίες εξετάστηκαν ενδελεχώς και δόθηκαν σχετικές λεπτομερείς απαντήσεις. Καμία από τις εξηγήσεις που έδωσε η εταιρεία δεν θεωρήθηκε ικανή να επιτρέψει στην Επιτροπή να αποφύγει την εφαρμογή των καλύτερων διαθέσιμων στοιχείων στους τομείς που επισημαίνονται παραπάνω.

(127) Συνεπώς, τα στοιχεία σχετικά με τις εγχώριες τιμές και τις τιμές εξαγωγής σε άλλες χώρες για τους ταϊλανδούς εξαγωγείς βασίστηκαν στα καλύτερα διαθέσιμα στοιχεία, συμπεριλαμβανομένων της καταγγελίας και των διαθέσιμων στο κοινό στοιχείων.

(128) Αντιθέτως, τα στοιχεία για τα αποθέματα, το επίπεδο παραγωγής και την παραγωγική ικανότητα τα οποία παρασχέθηκαν από την εταιρεία μπόρεσαν να επαληθευτούν. Ως εκ τούτου, αυτές οι πληροφορίες, σε συνδυασμό με τα στοιχεία του καταγγέλλοντος, θα μπορούσαν να χρησιμοποιηθούν για να καθοριστεί ο όγκος παραγωγής και η παραγωγική ικανότητα όλων των παραγωγών-εξαγωγέων στην Ταϊλάνδη.

(129) Με βάση τα παραπάνω, οι ακόλουθοι προβληματισμοί ελήφθησαν υπόψη κατά την εκτίμηση του πιθανού αντικτύπου σε περίπτωση κατάργησης των μέτρων.

2.3.2. Παραγωγή, μη χρησιμοποιηθείσα ικανότητα και πιθανότητα αυτή η ικανότητα να κατευθυνθεί προς την Κοινότητα

(130) Από την καταγγελία προκύπτει αχρησιμοποίητη παραγωγική ικανότητα στην Ταϊλάνδη μεγαλύτερη από 370 KT, ποσότητα που αντιστοιχεί περίπου στο 30% της συνολικής ικανότητας. Αυτή η αχρησιμοποίητη παραγωγική ικανότητα αντιστοιχεί σε περισσότερο από το 25% της συνολικής κοινοτικής κατανάλωσης (όπως ορίζεται στην αιτιολογική σκέψη 231), που θα μπορούσε να κατευθυνθεί προς την κοινοτική αγορά.

(131) Το επίπεδο της αχρησιμοποίητης παραγωγικής ικανότητας ήταν ακόμη μεγαλύτερο όσον αφορά τον συνεργασθέντα παραγωγό και αντιστοιχούσε σε λιγότερο από το 10% της συνολικής ταϊλανδικής παραγωγής κατά την ΠΕ. Για τον παραγωγό αυτό, διαπιστώθηκε αχρησιμοποίητη παραγωγική ικανότητα άνω του 50% κατά την ΠΕ.

(132) Αμφότεροι αυτοί οι παράγοντες αποδεικνύουν την ύπαρξη σημαντικής αχρησιμοποίητης παραγωγικής ικανότητας στην Ταϊλάνδη. Επειδή δεν υπάρχουν στοιχεία που να αποδεικνύουν ότι αυτή η αχρησιμοποίητη παραγωγική ικανότητα θα μπορούσε να απορροφηθεί από την αύξηση των εγχώριων πωλήσεων, τις πωλήσεις προς άλλες τρίτες χώρες ή την παραγωγή προϊόντων άλλων από το υπό εξέταση προϊόν, συνάγεται το συμπέρασμα ότι, εάν λήξουν τα μέτρα, αυτή η αχρησιμοποίητη παραγωγική ικανότητα θα κατευθυνθεί, κατά πάσα πιθανότητα, προς την Κοινότητα, κυρίως λόγω της ελκυστικότητας που παρουσιάζει η Κοινότητα ως εξαγωγική αγορά.

(133) Δεδομένου ότι η Κοινότητα είναι μία από τις μεγαλύτερες αγορές στον κόσμο, το μέγεθός της και μόνο την καθιστά ελκυστική σε οποιονδήποτε ταϊλανδό παραγωγό-εξαγωγέα του υπό εξέταση προϊόντος. Η δυνητική σημασία της κοινοτικής αγοράς αυξάνει περισσότερο λόγω του ότι οι ΗΠΑ, που είναι και αυτές μεγάλη αγορά, εφαρμόζουν μέτρα κατά των εισαγωγών από την Ταϊλάνδη.

(134) Σε συνδυασμό με το σχετικά ελκυστικό επίπεδο τιμών της Κοινότητας, όπου λειτουργούν άρτια ανεπτυγμένα δίκτυα διανομής, θεωρείται ότι, εάν δεν εφαρμόζονται μέτρα, θα υπάρχει σαφές οικονομικό κίνητρο για μεταστροφή των εξαγωγών από τις μεγάλες αγορές τρίτων χωρών, όπως οι ΗΠΑ, προς την Κοινότητα.

(135) Γενικώς, υπό αυτές τις συνθήκες, θεωρείται ότι οποιαδήποτε αύξηση της τρέχουσας χρησιμοποίησης της παραγωγικής ικανότητας είναι πιθανόν να κατευθυνθεί προς τις εξαγωγές, και ιδίως προς την κοινοτική αγορά.

2.3.3. Πιθανά επίπεδα τιμών

(136) Αρκετοί παράγοντες συνηγορούν στο ότι είναι πιθανό οι τιμές των ταϊλανδικών εξαγωγών προς την Κοινότητα να αποτελέσουν αντικείμενο ντάμπινγκ.

(137) Κατ’ αρχάς, οι εξαγωγές σε μεγάλες αγορές τρίτων χωρών φαίνεται ότι πραγματοποιήθηκαν σε τιμές ντάμπινγκ. Αυτό επιβεβαιώθηκε από την ύπαρξη μέτρων αντιντάμπινγκ των ΗΠΑ ύψους 15% στις ταϊλανδικές εξαγωγές συγκολλητών σωλήνων. Αυτό αποδεικνύει μια γενικότερη συμπεριφορά που βασίζεται στην εφαρμογή πρακτικής ντάμπινγκ σε μεγάλες αγορές τρίτων χωρών. Το γεγονός ότι οι ταϊλανδικές εξαγωγές προς την Κοινότητα σταμάτησαν μετά την επιβολή μέτρων φαίνεται να ενισχύει την ιδέα ότι οι ταϊλανδοί παραγωγοί-εξαγωγείς δεν θα ήταν σε θέση ή θα ήταν απρόθυμοι να πωλήσουν σε επίπεδα τιμών που δεν θα αποτελούσαν αντικείμενο ντάμπινγκ.

(138) Επιπροσθέτως, για το υπό εξέταση προϊόν, το οποίο είναι γενικώς μάλλον ομοιογενές, οι δυνητικοί ταϊλανδοί πωλητές θα ήταν πιθανό να προμηθεύουν προϊόντα στις επικρατούσες τιμές άλλων εισαγωγών στην Κοινότητα. Όπως αποδείχθηκε παραπάνω, οι τιμές εισαγωγής άλλων εξαγωγικών χωρών είναι γενικώς χαμηλές. Δεδομένου ότι οι δυνητικές τιμές εξαγωγής των ταϊλανδών παραγωγών-εξαγωγέων είναι πιθανό να πρέπει να αντανακλούν αυτές τις χαμηλές τιμές και με δεδομένη τη δομή του κόστους του υπό εξέταση προϊόντος, που βασίζεται σε μεγάλο βαθμό στις τιμές χαλύβδινων ρόλων και ψευδάργυρου, οι οποίες αυξήθηκαν σημαντικά σε ολόκληρο τον κόσμο, θα ήταν πιθανό οι τιμές εξαγωγής να αποτελέσουν αντικείμενο ντάμπινγκ.

2.4. Συμπέρασμα

(139) Ως εκ τούτου, θα ήταν πιθανό να πωληθεί στην Κοινότητα μεγάλη ποσότητα ταϊλανδικών εξαγωγών σε τιμές ντάμπινγκ, εάν επιτραπεί η λήξη της ισχύος των μέτρων.

3. ΤΟΥΡΚΙΑ (i): ΓΕΝΙΚΕΣ ΠΤΥΧΕΣ ΣΧΕΤΙΚΑ ΜΕ ΤΟ ΝΤΑΜΠΙΝΓΚ ΚΑΙ ΤΟ ΑΡΘΡΟ 11 ΠΑΡΑΓΡΑΦΟΣ 2

3.1. Γενικά θέματα

(140) Ο καταγγέλλων ισχυρίστηκε ότι οι εισαγωγές από την Τουρκία σε τιμές ντάμπινγκ θα προκαλούσαν πιθανώς σοβαρή ζημία στον κοινοτικό κλάδο παραγωγής, εάν επιτραπεί η λήξη της ισχύος των μέτρων. Στο πλαίσιο της ενδιάμεσης επανεξέτασης (βλ. παρακάτω), ο καταγγέλλων ανέφερε ότι τα μέτρα θα πρέπει να προσαρμοστούν προς τα πάνω λόγω της εικαζόμενης αύξησης των επιπέδων του ντάμπινγκ και της ζημίας.

(141) Σύμφωνα με στατιστικές, οι εισαγωγές από την Τουρκία ανήλθαν σε 110 KT, ποσότητα που αντιστοιχεί στο 9% της κοινοτικής κατανάλωσης (όπως ορίζεται στην αιτιολογική σκέψη 231). Διαπιστώθηκε απόκλιση μεταξύ των ποσοτήτων που αναφέρθηκαν από την Eurostat και των ποσοτήτων που αναφέρθηκαν από τις εταιρείες (138 KT). Γίνεται παραπομπή στις παρατηρήσεις που διατυπώθηκαν στην αιτιολογική σκέψη 55.

(142) Η γενική μεθοδολογία που χρησιμοποιήθηκε για τον υπολογισμό του ντάμπινγκ (και η οποία παρουσιάστηκε στις παραπάνω αιτιολογικές σκέψεις 31 έως 46) εφαρμόστηκε σε όλους τους παραγωγούς-εξαγωγείς στην Τουρκία. Διαφέρει από τη μεθοδολογία που εφαρμόστηκε στην αρχική έρευνα, η οποία χρησιμοποιήθηκε κατ’ εξαίρεση για ορισμένους εξαγωγείς λόγω σημαντικών συναλλαγματικών διακυμάνσεων κατά την περίοδο της αρχικής έρευνας. Λόγω αυτών των διακυμάνσεων, θεωρήθηκε σκοπιμότερο κατά την αρχική έρευνα να γίνει σύγκριση μεταξύ της μηνιαίας μέσης σταθμισμένης κανονικής αξίας και της μηνιαίας μέσης σταθμισμένης τιμής εξαγωγής. Ωστόσο, αυτές οι εξαιρετικές περιστάσεις δεν υπήρχαν στην τρέχουσα έρευνα και, αντιθέτως, εφαρμόστηκε η τυποποιημένη μεθοδολογία, όπως ορίζεται στις παραπάνω αιτιολογικές σκέψεις 31 έως 46. Επομένως, κατά την τρέχουσα έρευνα, το περιθώριο ντάμπινγκ για τους παραγωγούς-εξαγωγείς στην Τουρκία καθορίστηκε με βάση τη σύγκριση μεταξύ της μέσης σταθμισμένης κανονικής αξίας και της μέσης σταθμισμένης τιμής εξαγωγής.

(143) Οι εταιρείες Cayirova Boru Sanayi ve Ticaret AS, Κωνσταντινούπολη, Yücel Boru ve Profil Endüstrisi AS, Κωνσταντινούπολη και Noksel Çelik Boru Sanayi AŞ, Άγκυρα, της καθεμιάς εκ των οποίων το ατομικό περιθώριο ντάμπινγκ κατά την αρχική έρευνα ήταν μηδενικό, αποτέλεσαν αρχικά αντικείμενο έρευνας κατά την επανεξέταση και επιλέχθηκαν ως μέρος του δείγματος. Ωστόσο, παρά το γεγονός ότι το άρθρο 9 παράγραφος 3 του βασικού κανονισμού ορίζει ότι οι εταιρείες με μηδενικό ή ελάχιστο περιθώριο ντάμπινγκ κατά την αρχική έρευνα μπορούν να συμπεριληφθούν σε επανεξέταση, τα κοινοτικά όργανα δεν είναι υποχρεωμένα να συμπεριλάβουν αυτές τις εταιρείες. Επιπλέον, μετά την έκδοση του βασικού κανονισμού, στην υπόθεση Μεξικό – Βόειο κρέας και ρύζι, το αρμόδιο όργανο επίλυσης διαφορών του ΠΟΕ έκρινε ότι η σχετική διάταξη της συμφωνίας αντιντάμπινγκ (ADA) απαγορεύει την επανεξέταση αυτών των εταιρειών. Ως εκ τούτου, τα κοινοτικά όργανα κατέληξαν στο συμπέρασμα ότι είναι σκόπιμο να μην χρησιμοποιηθούν δεδομένα που συγκεντρώθηκαν κατά την επανεξέταση σχετικά με αυτές τις τρεις εταιρείες. Κατά συνέπεια, οι εν λόγω εταιρείες αποκλείστηκαν από το δείγμα. Επιπλέον, στον παρόντα κανονισμό, τεκμαίρεται ότι καμία από τις εν λόγω εταιρείες δεν εμπλέκεται επί του παρόντος σε πρακτική ντάμπινγκ.

3.2. Δειγματοληψία (εξαγωγέων) και συνεργασία

(144) Απεστάλησαν έντυπα δειγματοληψίας σε 15 δυνητικούς παραγωγούς/εξαγωγείς στην Τουρκία και οι 8 από αυτούς απάντησαν. Τρεις εταιρείες/όμιλοι, που αντιστοιχούσαν στο 41% των συνολικών τουρκικών εισαγωγών στην Κοινότητα, επιλέχθηκαν για το δείγμα.

3.3. Κανονική αξία

(145) Όπως προαναφέρθηκε, η κανονική αξία είτε κατασκευάστηκε είτε καθορίστηκε με βάση τις καταβληθείσες ή καταβλητέες, στο πλαίσιο συνήθων εμπορικών πράξεων, τιμές από ανεξάρτητους πελάτες στην Τουρκία. Ορισμένες από τις προσαρμογές τις οποίες ισχυρίστηκαν οι παραγωγοί-εξαγωγείς απορρίφθηκαν ή τροποποιήθηκαν.

3.3.1. Κόστος της πίστωσης

(146) Μετά τη δημοσιοποίηση των διαπιστώσεων της Επιτροπής, ορισμένοι από τους εξαγωγείς ισχυρίστηκαν ότι το κόστος της πίστωσης θα πρέπει να καθοριστεί στη βάση των πραγματικών πληρωμών που συμφωνήθηκαν μεταξύ των παραγωγών και των πελατών τους. Αυτοί οι ισχυρισμοί έγιναν δεκτοί.

3.3.2. Επιστροφή δασμών

(147) Ορισμένες εταιρείες ζήτησαν προσαρμογή για την επιστροφή δασμών με το επιχείρημα ότι οι επιβαρύνσεις κατά την εισαγωγή επιβάλλονται στις πρώτες ύλες που χρησιμοποιούνται για το ομοειδές προϊόν, όταν αυτό προορίζεται για κατανάλωση στην Τουρκία, αλλά επιστρέφονται όταν το προϊόν πωλείται προς εξαγωγή στην Κοινότητα.

(148) Σε μία περίπτωση, διαπιστώθηκε ότι το ποσό που ζητήθηκε ήταν υψηλότερο από το ποσό του δασμού το οποίο επιβλήθηκε στις ύλες που ενσωματώθηκαν φυσικώς στο ομοειδές προϊόν που πωλήθηκε στην εγχώρια αγορά. Διαπιστώθηκε ότι ο δασμός ήταν χαμηλότερος επειδή η εν λόγω εταιρεία ή ο εν λόγω όμιλος εταιρειών χρησιμοποίησε στην εγχώρια παραγωγή της(του) όχι μόνο ρόλους που είχαν εισαχθεί με δασμό αλλά και ρόλους που είχαν εισαχθεί με δασμολογικό συντελεστή 0%, καθώς και ρόλους που είχαν αγοραστεί στην τοπική αγορά. Κατά συνέπεια, έγιναν οι δέουσες αναπροσαρμογές.

(149) Μια άλλη εταιρεία, για την οποία η προσαρμογή είχε αρχικά απορριφθεί, ισχυρίστηκε ότι η εν λόγω προσαρμογή θα έπρεπε να είχε επιτραπεί καθώς στα προϊόντα της που πωλούνταν στην εγχώρια αγορά πράγματι επιβαλλόταν δασμός. Το αίτημα έγινε εν μέρει δεκτό.

(150) Σε αυτό το πλαίσιο, ο κοινοτικός κλάδος παραγωγής ισχυρίστηκε ότι θα μπορούσε να είναι αντισταθμιστική επιδότηση. Ωστόσο, αξίζει να σημειωθεί ότι η παρούσα διαδικασία είναι έρευνα αντιντάμπινγκ. Ως εκ τούτου, ο ισχυρισμός αυτός δεν αναλύθηκε.

3.3.3. Έξοδα πώλησης, γενικά και διοικητικά έξοδα

(151) Ένας από τους τούρκους εξαγωγείς ζήτησε, για όσες πωλήσεις του χρειάστηκε να κατασκευαστεί η κανονική αξία, αναπροσαρμογή λόγω αρνητικών εξόδων πώλησης και γενικών και διοικητικών εξόδων. Αυτό οφείλεται στο γεγονός ότι τα κέρδη του από τις διακυμάνσεις των συναλλαγματικών ισοτιμιών ήταν σημαντικά και υψηλότερα από το συνολικό ποσό των γενικών και διοικητικών εξόδων. Στην προκειμένη περίπτωση, αυτά τα κέρδη δεν ελήφθησαν υπόψη. Μόνο οι χρηματοοικονομικές δαπάνες που σχετίζονται με τα δάνεια των εταιρειών ελήφθησαν υπόψη. Επομένως, τα γενικά και διοικητικά έξοδα αναπροσαρμόστηκαν αναλόγως.

3.4. Τιμή εξαγωγής

(152) Σε όλες τις περιπτώσεις, το υπό εξέταση προϊόν πωλήθηκε σε ανεξάρτητους πελάτες στην Κοινότητα. Ως εκ τούτου, για όλους τους εξαγωγείς, η τιμή εξαγωγής υπολογίστηκε με βάση τις καταβληθείσες ή καταβλητέες τιμές από τους μη συνδεδεμένους πελάτες στην Κοινότητα, σύμφωνα με το άρθρο 2 παράγραφος 8 του βασικού κανονισμού.

3.5. Σύγκριση

(153) Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση, έγιναν οι δέουσες αναπροσαρμογές ώστε να ληφθούν υπόψη οι διαφορές που επηρεάζουν τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Ομοίως, έγιναν αναπροσαρμογές για να ληφθούν υπόψη οι εκπτώσεις, οι μειώσεις, τα έξοδα μεταφοράς, διεκπεραίωσης και φόρτωσης, τα τραπεζικά έξοδα, τα έξοδα ασφάλισης και το πιστωτικό κόστος, όπου οι αναπροσαρμογές αυτές θεωρήθηκαν εύλογες και υποστηριζόμενες από επαληθευμένα στοιχεία.

3.6. Ντάμπινγκ κατά την περίοδο έρευνας

(154) Το περιθώριο ντάμπινγκ για τους παραγωγούς-εξαγωγείς στην Τουρκία καθορίσθηκε με βάση τη σύγκριση μεταξύ μιας μέσης σταθμισμένης κανονικής αξίας και μιας μέσης σταθμισμένης τιμής εξαγωγής, σύμφωνα με το άρθρο 2 παράγραφοι 11 και 12 του βασικού κανονισμού.

(155) Από τη σύγκριση της μέσης σταθμισμένης τιμής εξαγωγής με τη μέση σταθμισμένη κανονική αξία προέκυψαν τα ακόλουθα περιθώρια ντάμπινγκ:

- Erbosan Erciyas Boru Sanayii ve Ticaret AŞ, Kayseri («Erbosan») 0,5%,

- Borusan Mannesmann Boru Sanayi ve Ticaret AŞ, Κωνσταντινούπολη («Borusan») -1,4%,

- Toscelik Profil ve Sac Endustrisi AS, Iskenderun («Toscelik») 0,9%.

(156) Δύο εταιρείες εκδήλωσαν την πρόθεσή τους να συνεργαστούν αλλά δεν συμπεριλήφθηκαν στο δείγμα. Δεδομένου ότι τα περιθώρια ντάμπινγκ που καθορίσθηκαν για όλες τις εταιρείες του δείγματος ήταν αμελητέα και το ποσοστό συνεργασίας κατά την έρευνα ήταν πολύ υψηλό, το περιθώριο ντάμπινγκ που εφαρμόζεται σε εθνική κλίμακα θεωρήθηκε επίσης ότι ήταν αμελητέο .

(157) Ως εκ τούτου, συνάγεται το συμπέρασμα ότι δεν υπήρχε συνέχιση της πρακτικής ντάμπινγκ στην περίπτωση της Τουρκίας. Συνεπώς, η περαιτέρω ανάλυση στο πλαίσιο του άρθρου 11 παράγραφος 3 του βασικού κανονισμού θα εστιάζεται αποκλειστικά στην πιθανότητα επανάληψης της πρακτικής ντάμπινγκ.

3.7. Ανάλυση πιθανότητας

3.7.1. Γενικές παρατηρήσεις

(158) Η ΕΕ είναι αναμφισβήτητα μια πολύ ελκυστική αγορά για τους τούρκους παραγωγούς. Αυτό οφείλεται σε αρκετούς παράγοντες και, κατά πρώτον, στο μέγεθός της. Το μέγεθος δεν σχετίζεται μόνο με μεγάλη κατανάλωση αλλά και με το γεγονός ότι οι περισσότερες τουρκικές εξαγωγές σε άλλες αγορές τρίτων χωρών είναι κατακερματισμένες – δηλ. αποστέλλονται μικρές ποσότητες σε πολλούς διαφορετικούς προορισμούς. Με αυτή την έννοια, η Κοινότητα είναι πιο ελκυστική ως ενιαίος προορισμός με μεγάλη δυνατότητα απορρόφησης.

(159) Η γεωγραφική εγγύτητα είναι άλλος ένας σημαντικός παράγοντας, καθώς τα έξοδα μεταφοράς για τα εν λόγω προϊόντα δεν είναι αμελητέα.

(160) Η Κοινότητα αποτελεί επίσης παραδοσιακή αγορά για τους τούρκους εξαγωγείς που έχουν καθιερωμένους διαύλους διανομής και μεγάλο εύρος πελατών.

3.7.2. Μερίδιο εξαγωγών προς την ΕΕ και πρακτικές τιμολόγησης

(161) Παρά τα ισχύοντα μέτρα, οι εξαγωγές από την Τουρκία συνεχίστηκαν καθ’ όλη τη διάρκεια της ΠΕ. Ωστόσο, δεν διαπιστώθηκε ντάμπινγκ για καμία από τις εταιρείες που συμμετείχαν στο δείγμα. Αξίζει να σημειωθεί ότι οι εταιρείες που συμμετείχαν στο δείγμα και οι εταιρείες που δεν συμμετείχαν στο δείγμα οι οποίες συνεργάστηκαν στις τρέχουσες επανεξετάσεις, καθώς και οι εταιρείες το περιθώριο των οποίων, κατά την αρχική έρευνα, διαπιστώθηκε ότι ήταν μηδενικό ή αμελητέο καλύπτουν περίπου το 90% των συνολικών τουρκικών εξαγωγών στην Κοινότητα. Η αγορά για τις εν λόγω τουρκικές εξαγωγές φαίνεται σταθερή και δεν υπάρχουν ενδείξεις ότι οι εταιρείες θα άλλαζαν τις στρατηγικές τιμολόγησης που εφαρμόζουν. Επιπροσθέτως, οι τρεις εταιρείες που συμμετείχαν στο δείγμα καθώς και οι τρεις εταιρείες των οποίων το περιθώριο ντάμπινγκ κατά την αρχική έρευνα διαπιστώθηκε ότι ήταν μηδενικό ή αμελητέο είναι με διαφορά οι μεγαλύτεροι παράγοντες στην αγορά και διαμορφωτές των τιμών. Ως εκ τούτου, είναι πιθανό ότι κάθε άλλη εταιρεία θα ακολουθούσε τις δικές τους πρακτικές τιμολόγησης. Συνεπώς, προκύπτει ότι είναι μάλλον απίθανο να επαναληφθεί το ντάμπινγκ για την Τουρκία. Εντούτοις, για λόγους πληρότητας, εξετάστηκαν επίσης οι παρακάτω παράγοντες.

3.7.3. Μη χρησιμοποιηθείσα ικανότητα στην Τουρκία

(162) Από την έρευνα προέκυψε συνολική μη χρησιμοποιηθείσα ικανότητα περίπου 143 000 τόνων κατά την ΠΕ για τους συνεργασθέντες παραγωγούς, συμπεριλαμβανομένων των εταιρειών που συμμετείχαν στο δείγμα και εκείνων που δεν συμμετείχαν στο δείγμα. Αυτή η ποσότητα θα αντιστοιχούσε στο 10% περίπου της συνολικής κοινοτικής κατανάλωσης (όπως ορίζεται στην αιτιολογική σκέψη 231) συγκολλητών σωλήνων.

3.7.4. Πιθανή δυνατότητα απορρόφησης των αγορών των τρίτων χωρών

(163) Η μεγαλύτερη αγορά τρίτης χώρας για το υπό εξέταση προϊόν (δηλ. οι ΗΠΑ) εφαρμόζει μέτρα αντιντάμπινγκ όσον αφορά τις τουρκικές εξαγωγές τα οποία ανέρχονται έως 14,7%. Αυτό συνεπάγεται ότι, εφόσον δεν μεταβληθούν άλλες παράμετροι, οι ΗΠΑ δεν είναι πιθανό να απορροφήσουν σημαντικές επιπλέον ποσότητες εξαγωγών από την Τουρκία. Ωστόσο, το γεγονός ότι οι εξαγωγές σε τρίτες χώρες είναι κατακερματισμένες, με αποστολές σε πολλούς διαφορετικούς προορισμούς, φαίνεται να δηλώνει ότι οι τούρκοι εξαγωγείς βρίσκονται ενεργά στη διαδικασία διερεύνησης νέων αγορών και, ως εκ τούτου, δεν είναι απίθανο οι αγορές τρίτων χωρών να μπορούν να απορροφήσουν ένα μέρος της παραγωγικής ικανότητας. Επιπροσθέτως, συνυπολογιζόμενου του πραγματικού λόγου των τουρκικών εξαγωγών προς την Κοινότητα και τις τρίτες χώρες (70/30), ο ίδιος λόγος μπορεί εύλογα να αναμένεται, εάν πωλούνταν η τρέχουσα αχρησιμοποίητη παραγωγική ικανότητα. Τότε, αυτό θα αναλογούσε σε επιπλέον εισαγωγές στην Κοινότητα περίπου 100 000 τόνων, κάτι που θα αντιστοιχούσε σε επιπλέον μερίδιο αγοράς 7%, βάσει των στοιχείων σχετικά με την κατανάλωση κατά την ΠΕ. Ωστόσο, αξίζει να σημειωθεί ότι αυτό θα ήταν η μέγιστη θεωρητική αύξηση των πωλήσεων με βάση την παραδοχή ότι η μη χρησιμοποιηθείσα παραγωγική ικανότητα χρησιμοποιείται κατά 100%, κάτι που είναι σπάνιο σε αυτόν τον κλάδο.

3.7.5. Παράγοντες τιμής

(164) Οι διαφορές που εμφανίζουν οι τιμές των τουρκικών εξαγωγών, αφενός, προς την Κοινότητα και, αφετέρου, προς τρίτες χώρες δεν ήταν σημαντικές και εξαρτώνταν από την εκάστοτε σχετική εταιρεία. Ύστερα από περαιτέρω ανάλυση μετά την αποκάλυψη των σχετικών πληροφοριών, διαπιστώθηκε ότι οι τιμές των τουρκικών εξαγωγών σε τρίτες χώρες ήταν ελαφρώς υψηλότερες από εκείνες των εξαγωγών προς την Κοινότητα. Δεδομένου ότι δεν διαπιστώθηκε ντάμπινγκ για την Τουρκία όσον αφορά τις εξαγωγές της προς την Κοινότητα, μπορεί να υποτεθεί ότι, γενικώς, οι εξαγωγές σε τρίτες χώρες δεν πραγματοποιήθηκαν σε τιμές ντάμπινγκ. Επίσης, δεν υπάρχουν άλλες ενδείξεις σύμφωνα με τις οποίες οι τούρκοι εξαγωγείς θα άλλαζαν τη στρατηγική που ακολουθούν ως προς τις τιμές. Κανένα στοιχείο των περιστάσεων που επικρατούν στην αγορά ή της κατάστασης των εξαγωγέων στο σύνολό τους δεν συνηγορούσε υπέρ της άποψης ότι ήταν πιθανό να αλλάξουν τη συνολική συμπεριφορά τους ως προς την αγορά.

(165) Με βάση τα παραπάνω, συνάγεται το συμπέρασμα ότι το ντάμπινγκ δεν είναι πιθανό να επαναληφθεί για τις εισαγωγές καταγωγής Τουρκίας.

4. ΤΟΥΡΚΙΑ (ii): ΖΗΤΗΜΑΤΑ ΣΧΕΤΙΚΑ ΜΕ ΤΟ ΑΡΘΡΟ 11 ΠΑΡΑΓΡΑΦΟΣ 3

(166) Ο καταγγέλλων ισχυρίστηκε ότι τα ισχύοντα μέτρα δεν εμπόδισαν τη συνέχιση εισαγωγών σε τιμές ντάμπινγκ και ότι το επίπεδο των μέτρων δεν ήταν πλέον ικανό να εξουδετερώσει τη ζημιογόνο πρακτική ντάμπινγκ με τη μορφή εισαγωγών του υπό εξέταση προϊόντος από την Τουρκία.

4.1. Διαρκής χαρακτήρας της μεταβολής των συνθηκών

(167) Όπως διαπιστώθηκε παραπάνω, οι εισαγωγές από την Τουρκία έπαψαν να πραγματοποιούνται σε τιμές ντάμπινγκ. Πράγματι, όλα τα επίπεδα ντάμπινγκ που καθορίστηκαν στην παρούσα έρευνα είναι χαμηλότερα από το ελάχιστο όριο. Ειδικότερα, αυτό αληθεύει για τρεις εταιρείες, για τις οποίες είχε αρχικά διαπιστωθεί ότι εφάρμοζαν πρακτική ντάμπινγκ.

(168) Όπως προαναφέρθηκε, η κοινοτική αγορά είναι πολύ πιθανό να εξακολουθήσει να αποτελεί ελκυστική αγορά για τους τούρκους εξαγωγείς όσον αφορά τις τιμές, καθώς και τις εδραιωμένες και μακροχρόνιες εμπορικές σχέσεις. Ταυτόχρονα, οι τούρκοι παραγωγοί πωλούν σημαντικές ποσότητες στην εγχώρια αγορά τους. Αυτές οι ποσότητες πωλούνται σε ανταγωνιστικές και σχετικά χαμηλές τιμές, σε σύγκριση με άλλες μεγάλες αγορές, όπως της ΕΕ και των ΗΠΑ. Πράγματι, οι εγχώριες τιμές και, κατά συνέπεια, οι κανονικές αξίες ήταν σε τέτοια επίπεδα που το ντάμπινγκ όσον αφορά τις εξαγωγές προς την Κοινότητα εξαφανίστηκε ολοσχερώς.

(169) Από την έρευνα δεν διαπιστώθηκαν άλλες συνθήκες οι οποίες θα οδηγούσαν στο συμπέρασμα ότι οι τιμές και η πρακτική ντάμπινγκ είναι πιθανό να αλλάξουν, εάν επιτραπεί η λήξη της ισχύος των μέτρων. Για τις εταιρείες που υπόκειντο σε μηδενικό δασμό από την αρχική έρευνα, το σκεπτικό που βασίζεται στην έκθεση Μεξικό – Βόειο κρέας και ρύζι , όπως εξηγήθηκε παραπάνω στην αιτιολογική σκέψη 143, θα εξακολουθήσει να ισχύει. Όσον αφορά τις άλλες εταιρείες, η παρούσα έρευνα απέδειξε πράγματι ότι οι περιστάσεις έχουν αλλάξει, αφού διαπιστώθηκε ότι δεν εφαρμοζόταν πλέον πρακτική ντάμπινγκ. Επιπροσθέτως, δεν υπάρχουν επιτακτικοί λόγοι που θα οδηγούσαν στο συμπέρασμα ότι αυτές οι αλλαγμένες συνθήκες δεν έχουν διαρκή χαρακτήρα. Επιπλέον, όλες οι εταιρείες που αποτέλεσαν αντικείμενο της έρευνας πραγματοποίησαν εξαγωγές σε τρίτες χώρες το 2006 και κατά την ΠΕ σε τιμές υψηλότερες από τις τιμές εξαγωγής προς την Κοινότητα. Στις ίδιες περιόδους, οι εξαγωγές προς την Κοινότητα πραγματοποιούνταν σε τιμές που υπερέβαιναν τις εγχώριες τιμές πώλησης. Αυτό δείχνει σαφώς ότι η μεταβολή των συνθηκών (εξαγωγές που δεν αποτελούν πλέον αντικείμενο ντάμπινγκ) έχει διαρκή χαρακτήρα.

4.2. Συμπέρασμα

(170) Ως εκ τούτου, μπορεί να συναχθεί το συμπέρασμα ότι, εάν επιτραπεί η λήξη της ισχύος των μέτρων, οι εξαγωγές προς την Κοινότητα δεν θα ήταν πιθανό να πραγματοποιηθούν σε τιμές ντάμπινγκ. Επιπλέον, μπορεί εύλογα να θεωρηθεί ότι η μεταβολή των συνθηκών σε σχέση με τις συνθήκες της αρχικής έρευνας όσον αφορά την απουσία ντάμπινγκ έχουν διαρκή χαρακτήρα.

(171) Με βάση τα παραπάνω, η διαδικασία που αφορά τις εισαγωγές καταγωγής Τουρκίας πρέπει να περατωθεί.

5. ΟΥΚΡΑΝΙΑ (i): ΖΗΤΗΜΑΤΑ ΣΧΕΤΙΚΑ ΜΕ ΤΟ ΑΡΘΡΟ 11 ΠΑΡΑΓΡΑΦΟΣ 3

5.1. Γενικές παρατηρήσεις

(172) Ο όμιλος Interpipe ισχυρίστηκε ότι η σύγκριση της πραγματικής αξίας –με βάση το ίδιο κόστος/τις τιμές του στην εγχώρια αγορά– και των τιμών εξαγωγής που εφαρμόζει σε αγορά τρίτης χώρας συγκρίσιμη με την αγορά της ΕΕ θα πρέπει να περιορίσει την πρακτική ντάμπινγκ σε επίπεδα πολύ χαμηλότερα από εκείνα των ισχυόντων μέτρων. Για το λόγο αυτό, προβλήθηκε ο ισχυρισμός ότι δεν ήταν πλέον απαραίτητο να συνεχιστεί η επιβολή του μέτρου στο σημερινό του επίπεδο για την εξουδετέρωση της πρακτικής ντάμπινγκ.

(173) Κατά τη διάρκεια της έρευνας, η εταιρεία ενημερώθηκε για την πρόθεση της Επιτροπής να εφαρμόσει το άρθρο 18 του βασικού κανονισμού. Αυτό οφείλεται στο γεγονός ότι η εταιρεία δεν παρέσχε στοιχεία σχετικά με το κόστος παραγωγής με την απαιτούμενη μορφή, δηλ. ανά τύπο προϊόντος [αριθμός ελέγχου του προϊόντος («ΑΕΠ»)]. Η εταιρεία υπέβαλε στοιχεία σχετικά με το κόστος παραγωγής μόνο ως μέσο όρο όλων των τύπων προϊόντος που κατασκευάστηκαν σε συγκεκριμένο εργοστάσιο.

(174) Από την εξέταση των πραγματικών περιστατικών προέκυψε ότι τα στοιχεία σχετικά με το κόστος παραγωγής που υποβλήθηκαν δεν μπορούσαν να γίνουν δεκτά από την Επιτροπή επειδή δεν θα καθιστούσαν εφικτή την ορθή σύγκριση με τις ανά τύπο προϊόντος τιμές πώλησης στην εγχώρια αγορά.

(175) Η εταιρεία ενημερώθηκε σχετικά με τους λόγους για τους οποίους αυτό ήταν αναγκαίο εντός εύλογης προθεσμίας, όπως απαιτείται στο άρθρο 18 παράγραφος 4 του βασικού κανονισμού. Απεστάλησαν παρατηρήσεις, οι οποίες εξετάστηκαν και δόθηκαν σχετικές λεπτομερείς απαντήσεις. Καμία από τις εξηγήσεις που έδωσε η εταιρεία δεν θεωρήθηκε τόσο ικανοποιητική ώστε να επιτρέψει στην Επιτροπή να αποφύγει την εφαρμογή των καλύτερων διαθέσιμων στοιχείων στον τομέα που επισημαίνεται παρακάτω.

(176) Μετά τη δημοσιοποίηση των στοιχείων, ο καταγγέλλων ισχυρίστηκε ότι η υπόθεση θα πρέπει να περατωθεί, αφού η συνεργασία του μοναδικού ουκρανού παραγωγού ήταν τόσο περιορισμένη, ώστε η Επιτροπή αναγκάστηκε να χρησιμοποιήσει το άρθρο 18 του βασικού κανονισμού για να προσαρμόσει το κόστος κατασκευής. Ωστόσο, αξίζει να σημειωθεί ότι το άρθρο 18 εφαρμόστηκε για να επιτρέψει στην Επιτροπή να συμπληρώσει τα στοιχεία που υποβλήθηκαν από τον μοναδικό συνεργασθέντα ουκρανό παραγωγό χρησιμοποιώντας τα καλύτερα διαθέσιμα στοιχεία. Ως εκ τούτου, ο ισχυρισμός απορρίφθηκε.

5.2. Κανονική αξία

(177) Η Επιτροπή εξέτασε κατά πόσον θα μπορούσε να θεωρηθεί ότι οι εγχώριες πωλήσεις πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Για το σκοπό αυτό, εξετάστηκε το κόστος παραγωγής του προϊόντος που παράγεται και πωλείται από τους συνεργασθέντες παραγωγούς-εξαγωγείς στην εγχώρια αγορά.

(178) Η OJSC Interpipe Novomoskovsk Pipe Production Plant (NMPP), η οποία παράγει το υπό εξέταση προϊόν, δεν παρέσχε αναλυτική κατάσταση του κόστους παραγωγής ανά ΑΕΠ. Ο εν λόγω παραγωγός-εξαγωγέας παρέσχε μόνο το μέσο κόστος παραγωγής όλων των ΑΕΠ που κατασκευάστηκαν σε κάθε ένα από τα δύο εργοστάσιά του. Από τα αποδεικτικά στοιχεία σχετικά με τη δομή του κόστους ανά ΑΕΠ από διάφορους παραγωγούς σε άλλες χώρες τις οποίες αφορά η έρευνα, συμπεριλαμβανομένης της Κοινότητας, προέκυψε ότι υπάρχει πράγματι μεγάλη διακύμανση του κόστους παραγωγής ανά ΑΕΠ.

(179) Η OJSC Interpipe Nizhnedneprovsk Tube Rolling Plant (NTRP), η οποία συνδέεται με τη NMPP, υπέβαλε αναλυτική κατάσταση του κόστους παραγωγής ανά ΑΕΠ.

(180) Όπως εξηγήθηκε στην αιτιολογική σκέψη 173, η Επιτροπή εφάρμοσε το άρθρο 18 του βασικού κανονισμού στη NMPP για να λάβει το κόστος παραγωγής ανά ΑΕΠ. Εξετάστηκε το ενδεχόμενο να χρησιμοποιηθούν στοιχεία διαθέσιμα από την αρχική έρευνα αλλά, επειδή έχει αναγνωριστεί έκτοτε στην Ουκρανία καθεστώς οικονομίας της αγοράς, τα στοιχεία αυτά δεν θεωρήθηκαν η καλύτερη διαθέσιμη πηγή πληροφοριών. Επιπροσθέτως, η Επιτροπή έκρινε ότι η ποιότητα των πληροφοριών τις οποίες παρέσχε ο κοινοτικός κλάδος παραγωγής ήταν ικανή να επιτρέψει την εξαγωγή συμπερασμάτων σχετικά με το κόστος παραγωγής ανά ΑΕΠ. Ως εκ τούτου, οι πληροφορίες που υποβλήθηκαν από τον συνεργασθέντα κοινοτικό κλάδο παραγωγής θεωρήθηκαν οι πλέον αξιόπιστες και οι καλύτερες διαθέσιμες πληροφορίες για την εξαγωγή του κόστους παραγωγής ανά ΑΕΠ. Ως προς αυτό, από τις διαπιστώσεις της έρευνας προέκυψε ότι ήταν δυνατό να υπολογιστούν οι αποκλίσεις μεταξύ του φθηνότερου ΑΕΠ του κοινοτικού κλάδου παραγωγής και όλων των άλλων ΑΕΠ. Αυτή η απόκλιση εφαρμόστηκε στη συνέχεια στο μέσο κόστος παραγωγής που δηλώθηκε από τη NMPP. Όταν το ΑΕΠ που δηλώθ